Unibertsitate ikasketetan eta graduondokoetan emakume kopurua izan da nagusi\nHomeGaiakIkasleak, Irakasleak eta Ikastetxeak Prentsa Oharrak Unibertsitate ikasketetan...\nUNIBERTSITATE ESTATISTIKA. 2008/09 ikasturtea\nUnibertsitate pribatuek eskainitako graduko lehenengo matrikulazioak hasi dira\nEustaten datuen arabera, Euskal AEko unibertsitateetan 63.337 ikasle matrikulatu ziren 2008-09 ikasturtean; bai zikloetan bai graduondokoetan emakume kopurua izan zen nagusi. Aurreko ikasturtearen aldean, % 3 murriztu zen kopurua, azken 14 urteetako joerari jarraituz.\nLurraldeka, matrikulazio guztien % 55ak Bizkaian egin zituen unibertsitateko ikasketak; % 31k Gipuzkoan eta, azkenik, % 14ak Araban.\nMatrikulatutako pertsona guztien % 55 emakumea izan zen; aurreko ikasturteko antzeko ehunekoa eman zen, beraz. Bestalde, ikastetxearen titulartasuna aintzat hartuta, ikasleen % 79 ikastetxe publikoan matrikulatu zen.\nIkasle kopurua, zikloa eta ikasketa-adarra aintzat hartuta. 2008-09 ikasturtea\n(1) Bigarren zikloa gainditzean lizentziadunaren, ingeniariaren eta arkitektoaren titulua lortzen da.\n(2) Lehenengo zikloa gainditzean diplomadunaren eta ingeniari edo arkitekto teknikoaren titulua lortzen da.\n(3) Unibertsitateko ikasketa berriak hiru ziklotan antolatuko dira: gradua, masterra eta doktoretza.\n(4) Unibertsitatearen Erreformarako Legearen (LRU) doktoretza ofizialeko programetan matrikulatuta dauden ikasleak eta graduondoko programa ofizial berriak (masterrak eta doktoretzak).\nIkasleen % 53 eta % 57 artean emakumezkoak izan ziren bai zikloetan bai graduondokoetan\nIkasleen sexuaren araberako bereizketa oso antzekoa izan zen ziklo eta graduondoko guztietan: % 53 eta % 57 artean emakumezkoak izan ziren eta % 43 eta % 47 artean gizonezkoak.\nIkasle kopurua zikloen arabera banatuz gero ikusten da gehienek ziklo luze edo laburreko ikasketak aukeratu zituztela. Izan ere, horien erdia (31.375) ziklo luzeetan matrikulatu zen eta % 40 (24.650 ikasle) diplomatura edo ingeniaritza nahiz arkitektura teknikoko titulua lortzeko zikloren batean.\nBestalde, 3.093 eta 3.838 ikaslek soilik bigarren zikloko eta graduondoko ikasketak egin zituzten, hurrenez hurren; hots, matrikula egin zuten ikasle guztien % 5 eta % 6.\nAipatzekoa da, gainera, ikasturte horretan hasi zirela eskaintzen Europako Goi Hezkuntzako Esparrua (EGHE) eratzeko akordioen ondoriozko lehenengo graduak; baina, oraingoz, matrikulazio kopuru oso txikia izan zuten (381) eta unibertsitate pribatuek baino ez zituzten gradu horiek eskaini.\nAzkenik, ikasketa-adarrari dagokionez, oro har ikasle gehienek gizarte eta lege zientzien esparruko prestakuntzara jo zuten (% 47) edo irakaskuntza teknikoetara (% 29); sexuen artean, gainera, ezberdintasunak eman ziren. Izan ere, gizonezkoek prestakuntza teknikoagoa aukeratu zuten (% 46) eta emakumezkoek, aldiz, gizarte eta lege esparruko prestakuntza (% 55). Orokorrean, gizonezkoek nahiz emakumezkoek gutxien aukeratu zituzten ikasketa-adarrak humanitateak (% 9), osasun zientziak (% 6) eta zientzia esperimentalak izan ziren (% 5).\nHauexek dira gehien eskatzen diren tituluak: irakasle ikasketak, industriako ingeniaritza teknikoa eta enpresen administrazio eta zuzendaritza\n2008-2009 ikasturtean, lehenengo eta bigarren zikloan gehien eskatu ziren ikasketak ondokoak izan ziren: irakasle ikasketak (5.777), industri ingeniaritza teknikoa (5.629), enpresen administrazioa eta zuzendaritza (5.167), enpresa zientzien diplomatura (3.685), industri ingeniaritza (2.882), zuzenbidea (2.657), psikologia (2.640), gizarte heziketako diplomatura (1.532), medikuntza (1.412), arkitektura (1.397), arte ederrak (1.345) eta erizaintza (1.206).\nGehien eskatu ziren hamabi tituluak, sexuaren arabera. 2008-2009 ikasturtea\nTitulazio batzuetan sexu bietako bat izan zen nagusi. Hurrengo ikasketetan % 80tik gora gizonezkoak izan ziren: itsasontzi makineria, sistemen informatikako ingeniaritza teknikoa, nautika eta itsas garraioa eta industriako automatika eta elektronika ingeniaritza. Bestalde, hurrengo ikasketetan emakumezkoak izan ziren nagusi: erizaintza, giza elikadura eta dietetika, elikagaien zientzia eta teknologia eta pedagogia. Hauetan emakumezkoen kopurua % 85etik gorakoa izan zen.\nIrakasle kopurua % 2,2 gehitu zen.\nEuskal AEko unibertsitateetan 7.778 langile izan ziren 2008-09 ikasturtean zehar, aurreko ikasturtean baino % 1,9 gehiago. Horietako 3.542 emakumeak izan ziren, hau da, % 45,5.\nGuztira 5.717 irakasle izan ziren, aurreko ikasturteko datuekin alderatuta % 2,2 gehiago. Hamar irakasletik lau emakumezkoak izan ziren. Irakaskuntzatik kanpoko langileak, ikasturte honetan, 2.061 izan ziren.\nEuskal Estatistika Erakundea Donostia-San Sebastian kalea, 1. 01010 Vitoria-Gasteiz Tel.: +34-945-01 75 00 Faxa:+34-945-01 75 01 Helb. elek.: eustat@eustat.es Harremanetarako pertsona: Maite Ugarte Tel.:+34-945-01 75 99 Faxa:+34-945-01 75 01 Prentsa-oharrak Interneten: www.eustat.es Datu-bankua: www.eustat.eus/bancopx/spanish/indice.aspx\nESTADISTICA UNIVERSITARIA Curso 2008/09


Ibon Rodriguez: “Itxaron zerrenda izan dugu aurten lehen aldiz Euskaltegian, geletan ikasle gutxiago sartzen delako” | Geuria\nIbon Rodriguez: “Itxaron zerrenda izan dugu aurten lehen aldiz Euskaltegian, geletan ikasle gutxiago sartzen delako”\nUrteak dira etxebarritarrak euskalduntzeko fabrika martxan dagoenetik. 1994. urtea zen herriko euskaltegia eraiki zutenean, eta harrez geroztik mila euskaldunberri baino gehiago atera dira Bekosolo parkean dagoen etxe horitik. 2005etik Ulibarri Euskaltegia da zerbitzuaren kudeaketaz arduratzen dena. Ibon Rodriguez (Sestao, 1978) Etxebarriko Euskaltegiko koordinatzailearekin eta irakaslearekin luze hitz egin dugu.\nZeintzuk dira Etxebarriko Euskaltegiaren helburuak?\nEuskaltegi guztiok bezala gizartean zeregin garrantzitsua dugu: herriz herri Euskal Herria berreuskalduntzea, alegia. Horretarako tresnak ematen dizkiegu herritarrei, aintzat hartuta, adibidez, zein maila daukaten edo bakoitzak zein helburu dituen. Gaur egun, azterketek zeharkatzen dute ia irakas sistema guztia. Gure helburua da Etxebarrin euskaldun osoak sortzea, hau da, ikaslea hemendik ateratzea denean kalean euskaraz bizitzeko gai izatea, egunerokoan.\nZein da Euskaltegiaren funtzionamendua?\nEuskaltegi homologoatua da eta HABEk (Helduen Alfabetatze eta Berreuskalduntzerako Erakundea) eskatzen dituen beharretara egokitzen gara. Herriko biztanle kopuruaren araberako gutxieneko ikasle kopuru bat behar da ikasgeletan. Orain, covid-a dela eta, zazpi ikasle behar ditugu eskola presentzialak bermatzeko. Covid-a baino lehen 14-15 ikasle izaten genituen gela bakoitzeko.\nKoronabirusak, hortaz, eragina izan du zuen funtzionamenduan.\nBai, gelak egokitu behar izan ditugu, eta aurten, Euskaltegiko eraikin honetatik kanpo ere beste gela bat erabili behar izan dugu, talde batean ez zirelako ikasle guztiak sartzen. Udalak beste baliabide bat eman zigun, ondoko eraikin bateko gela batean eskolak eman ahal izateko. Asmoa izan da herritarrik ez geratzea zerbitzurik gabe. Zoritxarrez, koronabirusak ekarri digu ikaslearen disposizioa klasean ezberdin planteatzea. Lehen ikasleek elkarri begiratu ahal zioten, eta orain ez. Eztabaidatzea, adibidez, askoz zailagoa da: bizkarra ematen diote elkarri, gainera segurtasun distantziak daude. Gizarte osoak bezala egoera berrira egokitu behar izan dugu.\nZenbat ikasle ditu gaur egun Etxebarriko Euskaltegiak?\n180 ikasle inguru ditugu, baina ikasturte honetan 230 ikasle izatera ere heldu gara, beti daudelako mugimenduak: bajak eta altak, beste batzuek azaroan azterketa gainditu eta ez dute Euskaltegian jarraitu. Ohikoa da joan-etorriak egotea.\nCovid-agatik ikasle kopurua jaitsi da aurreko urteekin alderatuta?\nIkasleak gutxiago etorri dira eskola presentzialetara, eta online autoikaskuntzan buru-belarri aritu gara danok. Pandemiagatik izan da hori. Hala ere, gelak bete-beteta ditugu. Urtetik urtera aurrematrikulazioek goranzko joera dute. Inoiz ez dugu izan itxaron zerrendarik, baina aurten lehenengoz bai izan dugu. Ez da ikasle gehiago daudelako, baizik eta ikasgeletan gutxiago sartzen direlako. Orduan, batek baja ematen duenean itxaron zerrendako hurrengoa sartzen da. Ezin dugu askoz malabarismo gehiagorik egin. Oraintxe bertan, adibidez, ez dugu inor itxaron zerrendan. Ikasle guztiei tokia bilatu diegu.\nMatrikulazioetan goranzko joera dago, Etxebarri herria bera ere handitu delako azken urteetan.\nHala da. Metroa 2005ean heldu zen Etxebarrira eta hori oso garrantzitsua izan zen, herriaren biztanleria bikoiztu egin baita azken 16 urteetan. Horrek ekarri du Etxebarriko Euskaltegiak ikasle gehiago hartzea.\nHain zuzen ere, 2005ean hasi zen Ulibarri Euskaltegia Etxebarriko Euskaltegia kudeatzen.\nBai, Ulibarri Euskaltegiak 2005etik kudeatzen du Etxebarriko Euskaltegia. Lehiaketa publikora atera zen Udal Euskaltegia eta Ulibarrik irabazi zuen. Gerora ere beste bost bat lehiaketa irabazi ditu. Etxebarrin gure nortasuna eta gure irakasteko modua ezarri nahi izan ditugu. Eta, bide horri jarraituz, denboraren indarren, hezkuntza-abantaila batzuk herriari eskaini.\nBekosolo parkearen erdian dago Etxebarriko Euskaltegia / Geuria\nEtxebarrik bere mugak ditu, hau da, ezin gara ordu guztietan, maila guztietan aritu, ez dagoelako jende nahikorik hori posible egiteko. Horregatik, Etxebarriko eskaintza osatzeko gurean egon litezkeen hutsuneak Bilboko euskaltegian betetzea. Alde horretatik, badira urtero Etxebarriko 50 ikasle inguru Bilbora doazenak euskara ikastera. Adibidez, udako ikastaro trinkoak ez dira urtero egiten Etxebarrin, agian ez dituzulako bertako zortzi ikasle lortzen helburu horiek dituztenak, eta orduan Etxebarriko zenbait ikasle Bilbora bideratzen ditugu ikastaro horiek egin ditzaten. Bilbon eman ahal diegu Etxebarrin eskaintzen ez ditugun zerbitzuak. Gainera, Etxebarriko Udalak Bilbora doazen ikasleei matrikula merketzen die. Udalak tasa bereziak ezartzen ditu Etxebarriko biztanleentzat, bertan ikasi zein Bilboko Ulibarri Euskaltegian ikasi.\nEtxebarrikoa ez da Udal Euskaltegia, baina Udalak lagundu egiten du.\nHala da. Etxebarrikoa ez da euskaltegi publikoa, baina Udalak egiten duena da lehiaketa publikora atera euskaltegiko kudeaketa. Bete behar ditugun baldintza batzuk eskatzen dizkigu. HABEk markatzen ditu parametro batzuk, Udalak gero tasak ezartzen dizkie ikasleei eta baliabide fisikoak ematen dizkigu. Horrez gain, Euskaltegia txertatuta dago Udalaren Euskara Planean, eta horrek esan nahi du pieza garrantzitsua garela plan hori gauzatzeko. Elkarlanean aritzen gara beti, eta haiek planteatzen dituzten ekintzetara animatzen ditugu gure ikasleak.\nDesberdintasunik dago Etxebarriko Euskaltegiaren eta inguruko herrietako beste euskaltegien artean?\nHABEk euskaltegi guztietan ezartzen ditu gutxien baldintza batzuk. Adibidez, gutxieneko asistentziak edota hasieran eta amaieran bete behar diren txostenak. Horrek euskaltegi guztien oinarriak definitzen ditu. Nire ustez, Etxebarriko Euskaltegiak duen balio handiena da oso egokitua dagoela bertako biztanleen ezaugarrietara. Bilboko ikasleen izaera eta Etxebarrikoena, adibidez, oso desberdina da. Hemen herritarrek elkar ezagutzen dute euskaltegira etorri aurretik, eta Bilbon, ez. Gainera, ikasleek euren artean dituzten elkarrizketak herriaren ingurukoak dira. Tokian tokiko gauzei buruz hitz egiten dute ikasgelan: izan Geurian agertutako berri baten inguruan edo Hirix plataforma lokalean ikusi duten zerbaiti buruz.\nEsango zenuke elkar ezagutze horrek erraztu egiten duela Euskaltegitik kanpo euren artean euskaraz hitz egitea?\nErrazten du, bai. Eta guk, irakasleok, egoera hori baliatu behar dugu ikasleak jabetu daitezen. Batez ere herriko jendea dator Euskaltegira eta hemendik kanpo topo egingo dute kalean. Badakite nor ari den euskara ikasten edo nor den euskalduna. Hortaz, bai, erraztu egiten du.\nEuskara sustatzeko zenbait ekintza daude Etxebarrin. Esaterako, Berbalapiko.\nBerbalapiko egistasmoa Udalak eramaten du aurrera, baina aurten taldetan elkartzea askoz zailagoa denez, ekarpena egin dugu Euskaltegitik eta bikotekako funtzionamendua proposatu dugu. Online egiteko aukera dute, baina kalean binaka elkartzen dira. Guztira, lauzpabost bikote sortu dira eta astean behin elkartzen dira euskaraz hitz egiteko. Guk hori kudeatzen dugu eta asmoa da bikoteak txandakatzea, ikasleak eta partaideak euren artean gehiago ezagutu daitezen. Hori bai, gu ez gaude bikote horien barruan irakasle lana egiten.\nEuskaltegian Zebarri aldizkaria ere argitaratzen duzue.\nProiektu oso berezia da guretzat. Zebarri aldizkari formatuan jaio zen 1997an eta urtean behin edo bitan argitaratzen zen paperean ikasleek egindako edukiekin. 2019ko Gabonetan publikatu genuen azkenengo paperezko alea. Pandemia zela eta, erabaki genuen ez zela egokia buzoietan uztea eta orain dago impasse momentu batean. Oraindik ez dakigu ekainean alerik kaleratuko dugun.\nEta irratia martxan jartzea erabaki zenuten iaz.\nPaperezkoa kolokan dagoenez, beste euskarri bat bilatu genuen eta konfinamenduan abiarazi genuen Zebarri Irratia. Gogoeta egin genuen eta egoerari buelta emateko sortu genuen irratiaren ideia. Ordubeteko bi irratsaio egin genituen itxialdian, eta iazko Gabonetan, paperezkoaren ordez, beste irratsaio bat egin genuen. Maiatzean laugarren irratsaioa publikatuko dugu. Helburua da ikasleek klaseko irakaspen akademikotik aldenduta, euskara erabiltzea eta haiek nahi dituzten gaiak lantzea, bakoitza bere mailarekin. Ez ditugu akatsak zuzentzen. Ahozko azterketak prestatzeko aukera bezala ikusten dituzte ikasleek irratsaioak.\nSailkatuta: Elkarrizketa, Euskaltegia, Euskara, Portada\nDesagertutako adingabe bat Basaurin egon litekeela zabaldu du Vost Euskadik


Zoriontasunaren afera - Menopausia\nMenopausia | 2022-01-22 12:45\nGaur "filosofiko" esnatu naiz. Zer da zoriontasuna? Zoriontsu bizi gara? Badakigu zoriontasuna zer den? Ikus dezakegu zoriontasun hori gure bizitzan? Hau guztia burura etorri zait modu nahiko berezi batean. Meat Loaf abeslaria hil da, 74 urte zituela. Niri izugarri gustatu izan zait beti bere musika eta poztasun handia ematen dit "Paradise by the Dashboard" abestiak. Berez, letra ez da oso berezia. Entzun nuen lehen aldian, ez nuen tutik ulertu; baina bere musikak dantzatzera eramaten ninduen. Dantzak, poztasunera.\nOrain, letra ulertzen dut (emakume batek galdetzen dio gizonari betiko elkarrekin egongo ote diren, beti maitatuko ote duen) baina letrak berak ez dit aldatu musika entzutean sentitzen dudana. Beraz, kanta hau bat-batean irratian, tabernan edo nonbaiten entzuten dudanean, barrutik poztasuna sartzen zait. Hori ote da zoriontasuna?\nZiur nago zoriontasuna momentuak direla, ez dela Disneyren filmeetan esaten duten "eta zoriontsu bizi izan ziren...". Momentuak, une zehatzak. Horiek disfutatu behar ditugu: dastatu, probestu, barruan gorde...\nGaur, larunbata, une zoriontsua izan da presarik gabe gosaldu eta "berbaxerka"ko hitzak bilatzen hastea. Gaurkoa ez da sobera erraza. Wordle ere egin dut: euskaraz, gaztelaniaz eta ingelesez!!!! Hau guztia gosaldu bitartean. Lasai. Hau izan da goizeko une zoriontsua. Denak etxean lo, katua izan ezik (hau bere gosaria eskatzen aritu da eman diodan arte).\nBigarren une zoriontsua txakurrarekin egin dudan paseoa (bai, txakurra eta katua ditut, ez galdetu, ez zen nire ideia izan). Ordu beteko paseoa, 2ºC, oskarbi.\nBazkaria prestatzeko ordua iritsi da eta bitartean garagardo bat edan dut. Hau plazerra da: zoriontasuna eta plazerra gauza bera ote dira? Ez dakit, baina biak gustoko ditut. Plazerrak zoriontsu egiten nau.\nLarunbata da, plana dut arratsalderako. Zoriontsua naizela uste dut.\nAdin honetan, dakiguna kontuan harturik, nik uste badakigula (edo jakin beharko genukeela) bereizten zer egin nahi dugun (zoriontsu egiten gaituelako) eta zer ez. Asteburua izan behar da gure saria, aste guztiko lanaren ondorioz jaso behar dugun saria.\nKatuak begiratu nau eta ulertu diot ("ireki leihoa, eguzkia sartzen ari da eta probestu nahi dut"). Zenbat hizkuntza ikasi ditudan nire 51 urteetan!!\nZoriontasuna: norbera zoriontsu egiten duena, plazerra ematen diona. Bila dezagun gure bizitzan zer den eta aurki ditzagun uneak sentsazio hau izateko. Oxigenoa eta ura bezain beharrezkoa dugu.


Eusko jaurlaritzak ezarritako ostalaritzaren itxiera dela eta, erabaki hau ez da bihartik aurrera gauzatuko.\nCovid-19aren eraginak arintze aldera tabernen terrazetarako lekua handitzeko hartu zen erabakia urtea amaitu arte luzatzea erabaki zuen atzo Galdakaoko Udalak. Baina Neurri hori ezin izango da bihartik aurrera gauzatu, Inigo Urkullu lehendakariak atzo iragarritako ostalaritza osoaren itxiera dela eta.\nGaur arte, pandemiaren eraginez jardun ekonomikoa etengabe murrizten ari zaion sektorearentzat lanari eusteko modu bakarra ziren terrazak ; are gehiago, tabernen barruko aforoa nabarmen gutxitzeaz gain barran kontsumitzea ere debekatu denean.\nHerriko ostalaritza laguntzeko eta pandemiari aurre egiteko beharrezkoa den pertsonen arteko distantzia errazteko neurri gisa hartu zuen erabakia Galdakaoko Udalak,baina erabaki hori ezin izango da aplikatu, oraingoz, Eusko Jaurlaritzak bihartik aurrera, azaroak 7, ezarritako itxieragatik.


Foro Ciudadano Irunes-Irungo Hiritar Foroa: Beñat Sarasolak 'Deklaratzekorik ez' eleberria aurkeztuko du igandean Brontë liburu-dendan\nBeñat Sarasolak 'Deklaratzekorik ez' eleberria aurkeztuko du igandean Brontë liburu-dendan\nNoticia publicada en Diario Vasco,el viernes día 31 de Mayo de 2019.\nM.A.I. IRUN. Viernes, 31 mayo 2019, 00:18\nIgande honetan, Beñat Sarasola idazleak bere lehen nobela aurkeztuko du kale Nagusiko Brönte liburu-dendan, 12:00etatik aurrera. Yurre Ugartek gidatuko du solasaldia, eta amaieran aperitiboa eskainiko die bertaratzen direnei Aitzondo Euskara Taldeak, ekitaldiaren antolatzaileak.\nEuskal gatazka presente dago liburuan baina, autorearen beraren arabera, «pertsonen arteko harremanak gailentzen dira narrazioan. Protagonistaren bi garai ezberdin kontatzen dira; 90eko hamarkadaren eta iragan gertukoago baten artean ari da saltoka, eta nabarmena da pertsonaia nagusiari gazte denborak utzi dion arrastoa».\nLehenagotik poesia liburu bi argitaratu baditu ere ('Kaxa huts bat' eta 'Alea'), hamar urteko etenaren ostean ailegatu da Sarasolaren lehen eleberri hau. Donostian burutu zen aurkezpenean, Harkaitz Canok esan zuen «akontezimendu giroa» sumatzen zuela. Iruñean ere defendatu du Beñat Sarasolak eleberri hau.


Asóngo mendixken natura-parkea - Wikipedia, entziklopedia askea.\nAsóngo mendixken natura-parkea\n1999ko otsailaren 18a\nArtikulu hau parke naturalari buruzkoa da; beste esanahietarako, ikus «Asón».\nAsóngo mendixken natura-parkea (gaztelaniaz: Parque Natural Collados del Asón) Kantabriako natura-gune babestua da, Soba udalerriaren barnean dagoena. Otsailaren 18ko 1/1999 Legeak parke natural izendatu zuen.\nNatura-parkeak 4.740 hektarea hartzen ditu Asón ibaiaren iturburuan. Tontorrik altuena 1.632 metroko Picón del Fraile da. Eremu karstiko honetan hainbat leize eta osin daude. Mendiz faunaz gain, hegazti askok enklabe berezi hau erabiltzen dute, tartean sai arreek, sai zuriek, arrano sugezaleek eta aztoreek.\n↑ Ley 1/1999, de 18 de febrero, de declaración de Parque Natural de Collados del Asón. Kantabriako Gobernua.\nOrriaren azken aldaketa: 24 azaroa 2019, 21:58.


Under Armour enpresan egondako datu-ihes batek 150 milioi erabiltzaile-konturi eragin die | BCSC - Zibersegurtasun Euskal Zentroa\nUnder Armour enpresan egondako datu-ihes batek 150 milioi erabiltzaile-konturi eragin die\nUnder Armour kirol markak datu-ihes masibo baten berri eman du. 2018ko otsailean gertatu zen. MyFitnessPal aplikazioaren 150 milioi erabiltzaile-konturi eragin die ihesak. Kaltetutako informazioa erabiltzaileen izenak, e-posta helbideak eta hash pasahitzak dira (gehienak hash bcrypt funtzioaren bidez). Ez dira kaltetu gizarte segurantzako zenbakiak, ezta gida-baimenen lizentzi zenbakiak ere, Under Armour markak ez baititu datu horiek biltzen. Kreditu-txartelen informazioa ere ez da kaltetu, aparte jaso eta gordetzen baita.\nKonpainia ikerketa bat burutzen ari da, segurtasun erakunde eta polizia agintariekin lan eginez. MyFitnessPal komunitateari ere publikoki jakinarazi diote gertatutakoa, e-postaz eta aplikazioaren bidezko mezu bidez. Era berean, beren informazioa babesteko segurtasun-gomendioak eman dizkiete erabiltzaileei.


Ordenagailuen clusterrak konfiguratzeko sistema aitzindaria sortu du EHUko ikasle batek - Elhuyar Aldizkaria\nOrdenagailuen clusterrak konfiguratzeko sistema aitzindaria sortu du EHUko ikasle batek\nIker Castaños, EHUko Gestio Informatikako Ingeniaritza Teknikoko ikaslea. Arg.: Amaia Portugal.\nBai live moduan bai instalatuta erabil daitekeen lehen banaketa-sistema da\nIker Castaños (Zalla, 1980) EHUko Gestio Informatikako Ingeniaritza Teknikoko ikasleak banaketa-sistema aitzindaria diseinatu du, ordenagailu-clusterrak automatikoki konfiguratu daitezen. Kalkulu-problema oso konplexuak askatzeko paraleloki lan egiten duen konputagailu-talde bat da clusterra, eta oso erabilgarria da informatikan eta beste zenbait alorretan.\nBanaketa-sistemak ABC GNU/Linux du izena. Software librean (Ubuntu) oinarrituta dago, eta 254 ordenagailurainoko cluster bat automatikoki konfiguratzeko gai da. DVDtik zuzenean abiarazita (live) edo disko gogorrean instalatuta erabiltzeko aukera ematen duen lehen banaketa-sistema da. Izan ere, lehendik ere bada gisa horretako sistemarik, baina bakar batek ere ez du aukerarik ematen nola abiarazi erabakitzeko. Esaterako, Pelican HPC izeneko banaketa-sistemak live moduan egiten du lan soilik, eta Rocks banaketa-sistemak, berriz, instalatuta.\nEHUko Sistemen Ingeniaritza eta Automatika Saileko Izaskun Garrido eta Aitor Josu Garrido doktoreen babesaz diseinatu du banaketa-sistema Castañosek. Cluster bat eskuz konfiguratzeko behar den denbora aurrezten da sistema horri esker. Gainera, oso onuragarria da programatzaile eta ikertzaileentzat, askok cluster bat eraikitzen jakin ez, baina, aldi berean, oso baliagarriak baitzaizkie beren ikerketetarako.\nABC GNU/Linux eskuragarri dago EHUko Kontrol Aurreratuko Taldearen webgunean: www.ehu.es/AC/ABC.


Bakteriostatiko - Wikipedia, entziklopedia askea.\nBakteriostatikoa bakterioen hazkuntza inhibitzen duen substantzia orori deritzo. Eragile bakteriostatikoek ez dituzte bakterioak zuzenean hiltzen, baina haien ugalketa galarazten dute.\nAntibiotiko gehienak bakteriostatikoak dira. Bakterioen ugalketa inhibitzen dute zelula hormaren sintesia eragotziz (penizilina, bazitrazina, zefalosporinak...) edo erribosomen gainetik jardunez (proteinen itzulpena inhibituz: estreptomizina, kloranfenikola, tetraziklinak...).\nEragile bakteriostatikoek organismoaren immunitate-sistemarekin batera jardun behar dute; horiek bakterioen hazkuntza eta bakterio berrien agerpena eragozten dute, baina azken honek deuseztatu behar ditu bakterio zaharrak.\nOrriaren azken aldaketa: 11 abendua 2019, 18:48.


Dantzaren funtzio eta politikaz, Antton Lukuren begirada — dantzan.eus\nHemen zaude: Hasiera › Komunitatea › Dantzan Ikasi › Dantzaren funtzio eta politikaz, Antton Lukuren begirada\nDantzaren funtzio eta politikaz, Antton Lukuren begirada\nAntton Lukuren hitzaldia, Donostia 2014-12-12. Argazkia: Josu Garate - dantzan CC AT-SA\nDantzaren funtzio politikoa eta kultur transmisioa izan zituen hizpide, besteak beste, Antton Lukuk, pasa den abenduaren 12an, Dantzan Ikasiren eta Gipuzkoako Dantzagunearen programazioan, Donostiako Koldo Mitxelena Kulturgunean eskainitako hitzaldian. Sakona eta zabala da Antton Lukuren gogoeta esparrua, eta euskal kulturaren inguruko hausnarketa eta zalantza ugari plazaratzen ditu. Libertimenduen testuingurutik abitatuta, hainbat alderaren eta gogoetaren inguruan antolatu zuen antzerkigile eta dantzari garazitarrak "Dantza libertitzeko?" izenburupean emandako hitzaldia.\nDantza aztertzeko bideak\nDantzaren inguruko ikerketari nondik heldu pentsatzerakoan sortzen zaizkion zalantzekin ekin zion Lukuk. Bere ustez, dantzatik areago dantzak berak duen esanahia eta funtzioa aztertu behar dira, dantzaren atzean, metafora moduan dagoen esanahia aurkitzeko. Era horretako gogoetarik ezean, kulturak ez du aurrera egiten eta, “folklorismoan geratzeko arriskua dugu”. Beraz, folklorismoari ihes nahi izanez gero, galdera horiek egin eta erantzun behar ditugu, atzean dagoen esanahia ulertzeko. Lukuren hitzetan, “ohikoa izaten da jendea dantzekin aspertzea. Horren motiboa da atzean dagoen metafora ez ezagutzea edo ulertzea”.\nTokian tokiko dantzei dagokionez, Lukuk uste du gizarte talde bakoitzak badituela arau propioak, beren gorputzaren alfabeto propioa dutela, eta dantza horren zati dela. “Hori konpreniturik, aise konprenitzen da transmisioa tokitik tokira diferentea dela. Hortaz, gure dantzak ere bazuen esanahi bat”, eta hori da ikertu behar dena dantzaren izaera ulertzeko. Kode eta arau sozialen adibide gisa japoniar geisha baten dantza baliatu zuen. Mendebaldeko batentzat geisha dantzan ikustea besterik gabeko kontua izan liteke, ikuskizun bat, baina japoniar kulturan errepresentazio bat da; mugimendua antzerkiaren zati bat da, kontaketa baten partea. Lukuren ustez, arau eta metafora horietan “behar da zilatu”.\nDantza, antzerkia eta espazioa\nAntzerkiaren eta dantzaren arteko lotura ere hizpide izan zuen Lukuk: “dantzaren eta antzerkiaren artean ez da mugarik: gauza bera dira. Espazio batean mugimendu bat egiten duenari so egiten badio norbaitek, egoera hori antzerki egoera da, eta espazio horrek baditu lege batzuk, ikuskizunari lotutakoak”. Horren adibide garbia dira pastoralak, baina baita bolantak ere. Hari horri tiraka segitzen du Lukuk bere gogoeta.\nEspazioa toki funtsezkoa da dantzan. Dantzariak jakin behar du non eta norentzat dantzatzen duen. “Taulan dagoen orok antzerki bat egiten du. Antzerkia bada, zerbait esan nahi du, baina zer?” Bolantak antzerkilariak badira, zergatik dago pertsonaia bat baino gehiago? Badira jiganteak, musikariak, karrikadantza, etab. Dantzariei galdetzen zien zergatik egiten zuten egiten zutena. Erantzun horiek, baina, dantzatik kanpoko jendeari ere luzatu zizkion, “definitu gabeko euskaltasun horretan daudenei”, pentsatu zuelako informazioaren giltza izan zitezkeela. Ez zen nahitaez akademiako jendea. Ipuin-kontalariak, bertsolariak... “Eskolarik gabekoek ere badute eskola bat”.\nDantzaren funtzioari helduta, Salbatoreko mito fundatzailea aztertu zuen, dantzaren hainbat gako aztertzeko. Bertan basajaunari eskatzen diote Garazi inguruan baseliza bat egin ote dezaketen. Hori adosteko, ogia janez, itun bat egiten dute, eta ogia jatearekin, basajauna desegiten da. Garazi inguruak “bortua” dira herritarrentzako eremu ezezaguna, menderatzen ez dutena. Horregatik egiten dute ituna basajaunarekin, eta itun horrek basajaunaren indarraren eta pertsonen kasu horretan, bolanten humanitatearen arteko ituna. Itunaren bidez bertakotzen dira garazitarrak eremu horretan.\nKuestazio baten metafora da azken batean. Kuestazioaren garrantzia aipatu zuen, “ez da lehengo kuestazio bat, oraingoa baizik. Nahiz eta aspaldi idatzitako zerbaiten inguruan ari diren, oraingo zerbait egiten ari dira”. Metaforak dio nola behar den azaldu.\nGaur egun egiten den Libertimendua “Misé en scéne” edo antzerki drama moduan deskribatu zuen. Aurretik sanbibate edo eskea egin, eta gero libertimendua egiten dute. Libertimenduan hainbat zati daude, eta haietako bat da dantza. Bertsolariak, zirtzilak... Libertimendua politika-istorio bat da. Gazte talde bat heldutasunera iristen denean erakusten du libertimendua antolatzeko gai dela, eta bere tokia eskatzen du gizartean. Erritual bat da eta horren barruan antzerkiaren espazioa sinbolikoa da: res publicaren espazioa.\nDonapaleu 2009, Libertimendua. Argazkiak: Iñaki Zugasti -dantzan CC AT-SA\nAurretik azaldutako mitoan, bortuak garrantzia handia zuen, bortua baita hirigunetik kanpo dagoena, eremu ezezaguna, zaintzeko zaila. Lurra zaintzea, eta ez dute dagoeneko gure errealitatearekin zerikusirik, baina bai metaforikoki: bortuak irudikatzen du ezagutzen eta menderatzen ez duguna, ezpada dantzaren bidez. Beraz, “gure ingurua gero eta gutxiago ezagutuz gero, gero eta nahasiagoa da gure ibilbidea”.\nLibertimenduan espazioaren kudeaketa da gakoetako bat. Zirtzilak dira libertimenduaren gidariak, hitzaren jabe diren neurrian. Beraz, politikaren kontrola dute. Bolantek espazio hori definitzen dute, eta zirtzilek komentatzen dute. “Haiek erabakitzen dituzte gaiak, zeri buruz mintzatuko diren, beraz politika egiten dute”. Transmisio-ereduari buruz ere mintzatu zen Luku, generoari besteak beste. Emakumeak etxea zaintzea, eta gizonek kanpoaldearen kontrola izatea egitura zahartzat jo zuen. Beraz, “zerk justifikatzen du transmisioa molde zaharrean?”. Horregatik sartu zituzten emakume bolantak. Arropa propioarekin, baina dantza bera egiten.\nDantza, bertsoa, musika... arte-dramaren osagaiak\nAntzerkiaren ikuspegitik, dantzaria mutua da, bertsolaria ahots hutsa da,... Dantzaria, bertsolaria eta musikaria hiru roletan eta pertsonatan desegiten da antzerkia. Guztiak dira beharrezkoak libertimendua egiteko. Libertimenduaren rolak eta denborak zaintzea ere funtsezkoa da. Ez bada asmatzen rol bakoitzaren tokia eta denbora zein den antzerkian bertan, ez da ulertzen. Horregatik sortu behar da bakoitzarentzako momentua.\nLibertimendua, Donapaleu, 2009-03-01. Agazkia: Iñaki Zugasti-Dantzan CC-BY-SA\nOsagarritasunean dago gakoa. Esaterako, zirtzilek kontatzen hasitakoa bertsolariek bukatu behar dute. Denek jakin behar dute norberaren rola inperfektua dela, ez osoa. Buruhauste handienak kontu horrek eman zizkien libertimendua osatzean. Garrantzitsua da rolen ezagutza: “libertimenduak guregan efektua du, rol guztiak jokatu baditugu”. Rolen ikerketan jiganteek eman zioten atentzioa. Behin herriko zahar bati galdetuta, basajauna eta jiganteak nahastu zituen.\nKabalkada, libertimendu, tobera, maskaradak... Izenen sastrakan\nGaur egun Iparraldeko probintzietan, pastoralaren eta maskaradaren bidetik, arte-dramaren loraldi bat dagoela antzematen da. Kabalkadak, libertimenduak, toberak... Folklorismotik areago, bakoitzaren funtzioa eta ezaugarriak kontuan hartzea da funtsezkoa, jarduera bakoitzak gizartean duen esanahia ulertzeko; kabalkadaren eta libertimenduaren artean bereziki. Alderdi horretan, Lukuk garbi deskribatu zuen bakoitza: “kabalkadak karrikadantzak dira eta libertimendua errituala da”. Toberak, berriz, ballet batekin alderatu zituen, autore batek gai baten inguruan sortutako istorioarekin.\nMaule 2014-04-03. Alienor Pastorala. Argazkiak: Iñaki Zugasti CC AT-SA\nLoraldiaren motiboa pastoraletan dago. Urtean zehar askotan egiten da, eta herriaren batasuna irudikatzen du. Azken batean, pastorala egiten duen herria batuago dago amaieran. Hor dago euskal dantza taldeen arazoa. Gaur egun Iparraldeko herrietako gazteak asko mugitzen baitira herri batetik bestera, edo frantziar estatuko hirietara, ikastera. Horrez gain, hizkuntzaren arazoa dago. Adibidez, maiz pastoralak frantsesez prestatzen dira, euskaraz ematen diren arren. Herriaren kohesiorako erabiltzen dira, baina “zer lortzen dugu horrekin? Zein zentzu dute?”. Izan ere, Behe Nafarroan egiten diren tobera asko egiten dituztenak Baiona inguruan bizi dira, eta emanaldiak egitera edo prestatzera joaten dira soilik herrira.\nEgoera horrek duen arazoa da kanpotik datozenak antzerki obra bat egitera doazela, eta ez erritual bat; eta era berean, antzerki errituala ulertuko duen publiko berririk ez du sortzen egoera horrek. Zuberoan gertatzen denaren kontrakoa hain zuzen. Ekonomiaren eta kulturaren arteko talka atzeman daiteke egoera horretan. Ekonomiaren morroi bizi garela aipatu zuen, eta parametro horietan egiten direla sorkuntzak. Sormena, ordea, zerbait kontatzeko izan behar da.\nZer egin dantzarekin?\nAzken bolada luzean, tradizioa eta sorkuntza oposatzen ari dira etengabe. Ikuskizuna edo errituala. Zer egin nahi dugun jakin behar dugu: esanahia jaso behar dugun, edo zerbait borobildu behar dugun, saltzeko. Hau da, errituala edo ikuskizuna nahi dugun erabaki behar dugu.\nHitzaldiaren amaieran, dantzaren transmisioa hartu zuen ahotan Antton Lukuk. Euskal dantzariaren definizioari heldu zion. Dantza jarduera politikoa eta dantzaria gizartearen parte diren neurrian, dantza-eskolen funtzioa zein den ikusi behar da, zer eta nola irakatsi behar den. Euskal dantzari nazionalak zer jakin behar luke?\nEz da gauza bera tokian tokikoa irakastea, edo dantza zerrenda estandarizatu bat irakastea (Larraindantza, Uztai-dantza, etab.). Tokikoa irakastea erritualari lotua dago, herritartasunari nolabait esateko. Herririk ez badago, nola formulatu behar da herri horretako dantza? Eta bide horretan esperimentaziorako gonbitea egiten bukatu zuen hitzaldia.\nLukuk bere hitzaldia amaitzean, ikus-entzuleei galderak egiteko tartea ireki zitzaien. Aurkezle eta moderatzaile lanetan aritu zen Oier Araolaza eta berak egin zion lehen galdera, maskaraden inguruan eta horiek libertimenduarekin dituzten antzekotasun eta desberdintasunen inguruan. Lukuk ezinbestekotzat jo zituen maskaradak, gure herrietako antzerkiak sinbolikoak direla frogatzen dutelako. Bide horretan, Juan Antonio Urbeltzen moduan, uste du ez dagoela gorrien eta beltzen artean desberdintasunik. Esaterako, beltzen taldeko txorrotxek badakite dantzan, kantuan, eta antzezten; artista osoak dira, beltzen taldekoak izanagatik.\nIñaki Arregi, Argia taldeko dantza-maisu andoaindarrak, jakin nahi izan zuen Faustin Bentaberriren ondoren zerk eragin zuen zirtzilen galera. Lukuren ustez, testuinguru aldaketak eragin zuen Bentaberrik, talde profesionala sortuta, emanaldiak Garazitik kanpo emateak, e.a. Hor galtzen da ekitaldiaren funts politikoa, zerbait turistiko bihurtzeko.\nDantza eta politikaren gaia ekarri zuen Oier Araolazak. Politika hitzaren esanahi zabala kontuan, partiduen gainetik, gizarte kudeaketari dagokiona. Lukuren hitzetan, eta dantzari dagokionez, Garazin oraindik ere ia familia gehienek nahi dute beren seme-alabek dantza egitea. Eta hori eskolan erakusten ez bazaie, hor ariketa politikoa dago. Molde politiko-sozialean, dantzaria da plazara atera eta zerbait dioena. Hori ahazten badugu, folklorizazioan eroriko gara. Gehiago zehaztu zuen Araolazak galdera, erori ez ote garen galdetzean. Lukuren ustez, aspaldi erori, baina altxatzen ari gara. Nolanahi ere, oraingoa folklorizazioa gogorragoa da, gure herrian turistak garelako, eta gure herrikideei lobelarra saltzen diegulako, Euskal Herri ideal batean sinistuta.\nIruñeko Duguna taldeko Aritz Ibañez zuzendariak tokiko ezaugarri soziopolitikoei buruzko kezka agertu zuen, Garaziren eta Iruñearen arteko alderaketa eginda. Garazin tradizioak etenik izan ez duenez, tradizioa mantendu ahal izan zutela adierazi zuen, eta erabateko etena izan den tokian berreskuratzea nola egin daitekeen galdetu zuen. Lukuk garbi daukana ez dela koreografo batek enkarguz sei hilabetetan egiteko lana. Bidea da tokiko ezaugarri soziokulturalak aztertzea, eta egokiak diren elementuak aurkitzea.\nIruñeko hariari tiraka, Jose Angel Irigaraik aipatu zuen faktore anitz hartu behar direla kontuan, eta beste hainbeste egin behar dela eskualde bakoitzean. Eta era berean, ea eredu nazional bat behar dugun. Horretarako, eredugarritzat jo zuen Lukuren lana, egindako lanean euskara elementu nagusia duen gazteentzako zerbait sortu duelako, azken batean, gazteen arteko prozesua baita libertimendua prestatzea, euskaraz.\nJuan Antonio Urbeltzek eman zion segida Irigarairi. Ereduak sortzeko bidean, Argia taldean azken berrogei urtetan izandako esperientzian oinarrituta, aipatu zuen Argia ez zela inoiz sartu tokian tokikoak aldatzera, eta eszenatokia izan zela frogak egiteko esparrua. Eredu nazionalak sortzeko adibide gisa, Espainian flamenkoarekin eta Hungariako dantzekin egin direnak aipatu zituen.\nOier Araolazak bota zuen hitz aspertuko azken galdera, Fermin Etxegoien idazlearen azken liburuan oinarrituta: “eutsiko diogu?”. Baiezkoan da Luku eta, gainera, “hegoaldeko euskaldunek ez duzue eskubiderik ezkorrak izateko. Oraingo belaunaldiak ironia berreskuratu du eta abantaila bat dugu: txikiak izatea”.


Dorleta Agiriano Lai 2021-07-07 13:21\nZortzi kasu baieztatu dituzte Zumaian, zazpi Azkoitian, lau Zarautzen, bi Azpeitian, eta bana Orion eta Zestoan. Eremu horian jarraitzen du Zarautzek, eta 218,44tik 235,58ra igo da intzidentzia tasa. Araban, Bizkaian eta Gipuzkoan %6,8ra igo da positibotasun tasa.\nAtzotik hona gora egin du Urola Kostan atzemandako kasu positiboen kopuruak. Hala azaldu du Eusko Jaurlaritzako Osasun Sailak argitaratutako azkeneko txostenak: 23 kasu baieztatu dituzte eskualdean; hain zuzen, zortzi Zumaian, zazpi Azkoitian, lau Zarautzen, bi Azpeitian, eta bana Orion nahiz Zestoan. Zarautzen kasuan, gora egin du berriro intzidentzia tasak: 218,44tik 235,58ra igo da. Eremu horian jarraitzen du herriak.\nAzken zazpi egunetan detektatutako kopururik altuena izan zen atzo Azkoitian, eta zazpi kasu berri horiek kontuan hartuta, 91,80ra igo da kasu metatuen tasa. Hala, eremu horian sartu da Azkoitia. Horian daude Azpeitia (249,67tik 243,10era jaitsi da tasa) eta Orio (97,85tik 114,16ra igo da tasa) ere. Atzotik hona, Zestoan ere gora egin du intzidentzia tasak, 128,4tik 154,08ra.\nAian (0), Aizarnazabalen (130,04), Beizaman (0), Errezilen (0) eta Getarian (0) ez dute kasu berririk izan azken orduetan.


«Gizon batek haurrik nahi ez badu, hari dagokio bere gain hartzea ernalezintasun gogoa» | «Gizon batek haurrik nahi ez badu, hari dagokio bere gain hartzea ernalezintasun gogoa» – iparraldekohitza\nazaroa 11, 2021\nBasektomiak historian zehar izan duen garapena ikertu du Elodie Sernak; dioenez, askotarikoa izan da ibilbidea. Sexuaren ikuspegitik usteak deseraikitzearen garrantzia nabarmendu du ikerlariak.\nElodie Serna – historialaria\nEmakumezkoen kontrazepzioa dohainik izanen da Ipar Euskal Herrian datorren urtetik aitzina 25 urtetik beherakoentzat. Elkarte feministei neurriak sentipen gazi-gozo bat utzi die: prekarioenek kontrazepzio bat eskuratzeko parada txalotu dute, baina deitoratu dute kontrazepzioaren karga mentala osoki emakumezkoen esku gelditzen dela. Elodie Serna (1979, Lille, Frantzia) historialaria da, eta Operation vasectomie izeneko liburua argitaratu du. Esterilizazio maskulinoari historialariaren betaurrekoekin so egin dio; eta, aldi berean, kontrazepzioaren genero banaketari buruzko hausnarketa egin du.\nEzer baino lehen, zer da zuzeneko basektomia?\nJakin behar da barrabilek ekoizten dituzten espermatozoideak bi kanaletatik pasatzen direla, uretraraino iristeko, eta eiakulatuak izateko. Basektomia, bi kanal txiki horien mozteari erraten zaio. Gisa horretan, espermatozoideak ez dira gehiago iristen espermara. Zehaztu behar da espermatozoideak eiakulazioaren %1 besterik ez direla. Esperma batez ere prostatak eta gongoil seminalek ekoizten baitute.\nIkuspegi historikotik landu duzu gaia. Zein izan dira basektomiaren aro ezberdinak?\nBasektomiaren historia ez da batere lineala. Hasieran, XIX. mende bukaeran, urologian egiten zen ebakuntza bat zen, prostataren eritasunei aurre egiteko. Nahiko fite, mediku batzuk ohartu ziren ebakuntza horrek beste efektu bat izan zezakeela: antzu bilakaraztea, eta, beraz, jaiotzak ekiditea. Garai hartan eugenesia biziki hedatua zen: ustezko zientzia bat da, gizakia biologikoki hobetzeko helburua duena. Alemania nazian, besteak beste, ideologia hori oso zabaldua zegoen: 1934tik aitzina, 400.000 herritar antzutu zituzten, bortxaz. Kontua da, garai hartan, basektomia eugenesiaren zerbitzura jarri zutela, eta nahiko luzaz iraun zuen. Basektomiaz ari naiz, baina bortxazko antzutzea, noski, milioika emakumek ere jasan behar izan dute munduan.\nUne berean, zenbait medikuk basektomiaren promozioa egin zuten, gaztetzen zuenaren argumentua erabiliz. Uste zuten espermatozoideen ekoizpena oztopatuz gero arraren hormona gehiago ekoitziko zirela —noski, ez da egia—, beraz, hasi ziren gaztetzeko balio zuen ebakuntza bat balitz bezala saltzen.\nNoiz hasi zen basektomia nahizko esterilizazio prozesu baten gisa erabiltzen?\nJakin behar da Frantzian 1920ko legeak debekatzen zuela kontrazepzioa baliatzea; are gehiago, debekatua zen ere horren propaganda egitea. Frantziako kontrazepzioaren kontrako legea, luzaz, Europako zorrotzena izan da. Testuinguru horretan, milaka emakumek modu klandestinoan abortatu behar zuten, baldintza higuingarrietan. Beraz, garai hartan militante neomalthusianistak basektomia defendatzen hasi ziren emakumeek abortatzea saihesteko. Mugimendu libertario eta anarkistetan bazen, halaber, langile klasearentzat borrokara dedikatzeko aldarria; basektomiaren bidez jaiotzeak ekiditen ahal zirela defendatzen zuten, emantzipaziorako tresna baten gisa ikusia baitzen.\nBaina, aldi berean, estatu batzuek basektomia bortxaz egiten segitzen zuten, populazioaren erreprodukzioa ekiditeko, batez ere Indian. Indian basektomia masiboa izan da, kanpaina oso bortitzekin: jendea pagatzen zuten basektomia egiteko, eta bortxaz ere egiten ziren.\nEta gaur egun, zertan da?\n2001eko uztailean lege bat onartu zen, behin betiko esterilizazioa baimentzeko. Lege horrek berme juridiko bat eman dio oso aspaldikoa zen errealitate bati, ordura arte debekatua baitzen. Baina horrek ez du kopuruan aldaketa handirik eragin. Frantziako Estatuan gizonen %a baino gutxiagok egina dute ebakuntza hori. Europako beste herrialde batzuetan oso ezberdina da: ia %10ekoa da portzentajea Espainiako Estatuan, kasurako. 2010etik pixka bat emendatzen ari da, halere: 10.000 gizon urtero Frantzian, eta Espainian 100.000 dira. Horrek galdera pausatzen du: kulturala ote da? Osasun sistemen ezberdintasunari lotua ote da?\nMaskulinitatea zalantzan jartzen duen ebakuntza bat balitz bezala irudikatzen du anitzek?\nAskotan, gizonek erreakzio epidermiko bat dute gaia aipatzen zaielarik, basektomia kastrazioarekin lotzen dutelako. Gizonezkoen gorputzaren irudia hunkitzeak badu jasangaitza den zerbait batzuentzat, baina bada basektomiak sexualki ahultzen duelako ideia ere. Horrek gogoeta bat dakar. Emazteen eta gizonen arteko harremanean, zein da haurdun ezarri ahal izatearen boterearen rola? Bada beste zerbait ere, gizon anitzek ez baitakite zer den; beraz, irudimen kolektibo bat bada horren inguruan, informazio faltagatik. Maskulinismoaren kontra borrokatzeko, lehen-lehenik egiazko informazioa helarazi behar zaie.\nKontrazepzioaren ardura banatzeko aldarria gero eta ozenagoa da.\nErlazio heterosexualen kasuan, sexua erreprodukzioarekin ere lotua da; emakumeek goiz egiten dute kontrazepzioaren gogoeta, baina gizonek ez dute hainbeste pentsatzen horretan. Gaur egun, bada kontzientzia hartze bat emakumeentzat kontrazepzioaren karga mentalak suposatzen duenaren inguruan, eta hori garrantzitsua da. Geroz eta gehiago aipatzen dira gizonezkoen kontrazepzioak, izan behin-behinekoak edo behin betikoak. Baina kontrazepzioaren sexua orekatzeko saiakera horrek gogoetak pizten ditu. Nork kontrolatzen du kontrazepzioa? Eta zein da bikote heterosexualetan dakarren botere harremana? Beharbada, aterabidea da kontrazepzioa ez bikotearen arabera pentsatzea: bakoitzak nahi duenaren arabera bere ugalkortasuna kudeatu behar du. Bestela erranda, gizon batek haurrik nahi ez badu, ernalezintasun gogo hori bere gain hartu behar du. Agian gakoa da harremanak osoki beste modu batean pentsatzea.


jatetxe-katea eta Marka\nDavie (Florida) eta Orlando\n1971ko ekainaren 14a\nIsaac Tigrett (en)\nHard Rock Cafe, Theme restaurant-en katea da. 1971.urtean Isaac Tigrett eta Peter Morton amerikarrek sortu zuten Londresen. Establezimendu guztiak rock gurtza objetuz apainduak daude, talde famatuen gitarren bezala eta bertan, amerikar janari tradizionala zerbitzatzen da Rock generoko bideo-klipak ikusgarri dauden bitartean. Gaur egun, 53 herrialdetako 175 hiritan kokatzen dira.\n1.1 Mundu osoko hedapena\n1.2 Beste negozioko hedapena\nMundu osoko hedapena[aldatu | aldatu iturburu kodea]\nLehenengo sukurtsala, Hyde Park Cornerrek zabaldu zuen Londresen. "The Doors"ek 1970ean "Morrison Hotel" diskoa argitaratu ondoren hartzen du izena jatetxe honek. 8 urte barru, bigarren establezimendua zabaltzen da Toronto-n. 1982an, jatetxe honen hedapena hasten da mundu osotik: Europa, Ipar Amerika, Latinoamerika, Asia, Australia, Karibe eta Afrikako herrialde batzuk barne. Pixkanaka-pixkanaka, Hard Rock Cafe munduko hiri nagusietan instalatu da, herri-kultura buru bihurturik. 1990ean Rank organizazioak, (gaur egun "The Rank Group") Peter Morton-en jatetxeak eskuratzen ditu eta marka hedatzen jarraitzen du. 2007an, Floridako "Tribu Semilone"ri saldua izan zen eta orain, Orlando-n du bere egoitza.\nBeste negozioko hedapena[aldatu | aldatu iturburu kodea]\nHotel eta kasinoak:\nHard Rock Hotel eta Kasinoa: Hollywood, Florida\nHard Rock Hotel eta Kasinoa: Tampa\nHard Rock Hotel eta Kasinoa: Biloxi\nHard Rock Hotel eta Kasinoa: Las Vegas\nHard Rock Hotel eta Kasinoa: Macau\nHard Rock Hotel eta Kasinoa: Punta Cana\nNew York, Yankee estadioa\nNiagarako ur-jauziak, New York\nNiagarako ur-jauziak, Ontario\nAzken urteotan, kate honek kritika asko jaso ditu bere musikaren espiritu galera dela eta. Gaur egun, gero eta errazagoa da Pop modernoen bideoak aurkitzea Rock klasikoa baino.\nOrriaren azken aldaketa: 2 maiatza 2020, 14:01.


Kortako behien txapelak - Bizkaiko Hitza\n2016, abenduak 23 Albisteak, Asteko Gaiak, Bizkaia, Kultura 3347\nEnbor zatiak, lantzen ari diren egurrak, baserriko lan tresnak. Mahai luzea, mantel koadroduna duena. Bi aldeetan banku bana, otordu jendetsuak hartzeko modukoak. Harrizko horma sendoak. Ez du abererik, ez da korta. Ez da lantegia ere. Baina Txirri eta Garbiñeren korta da, azken urteetan hainbat txapel ehuntzen ikusi duen elkargunea. Bizkaiko azken lau bertsolari txapelketetako txapeldunak bertatik atera dira. Han batzen dira, duela dozena bat urte ingurutik, hiru abere horiek: Etxahun Lekue, Fredi Paia eta Arkaitz Estiballes. “Gu Txirri eta Garbiñeren kortako behiak gara”. Harro errepikatzen dute hirurek nolakotasun hori; nabarmentzen dute, aldarrikatzen. “Anaiari esan diodanean hona gentozela, bera ere Txirri eta Garbiñeren kortako behia dela esan dit”, dio Fredi Paiak Xabi anaiari buruz. Asteon egindako hitzordura joateko gogoz geratu dela hura ere. Egun ez da behien bilkuretara joaten, baina bai hasierako urteetan. 2006an Bizkaiko txapela irabazi zuenean, Larrabetzuko korta bereziko parte zen.\nEtxahun Lekueren gurasoak dira Txirri eta Garbiñe. Larrabetzuko etxean duten behealdeari esaten diote korta, lehen hala zelako. Bertso txapelketak dituzten garaietan, han batzen dira Lekue, Paia eta Estiballes entrenatzeko, eta azken lau edizioetako Bizkaiko txapeldun bihurtu dira. Aurten, Lekuek jantzi du txapela; duela bi urte Paiak; eta 2012an eta 2010ean, Estiballesek.\nHirukoteak ez du gogoan zehazki noiz hasi ziren Larrabetzun batzen; “2004 edo 2005ean izango zen”. Orduko hartan Xabi Paya ere aritzen zen haiekin —eta txapela lortu zuen—, eta, gerora, “urteren batean”, Ibon Ajuriagojeaskoa ere izan dute kide. Azken hiru urteetan, Beñat Ugartetxea dute bidaide. “Aurreko finalean sartu zenean geugaz zebilen”. Aurten ere finalean sartu izana saritzat dute, eta gustura daude laurak lortutakoaz.\n“Giroa” dute gakotzat. “Elkartzea bera ez da arraroa”, dio Paiak, entrenamenduetarako erabiltzen duten mahai handiaren bueltan: “Beste hainbat bertsolari ere batzen dira entrenatzeko, bertso eskoletakoak eta, baina hemen sortzen den giroa berezia da”. Urteetan ondutako konfiantzaz gain, lekuak berak ere zerikusia duela seguru daude hiru txapeldunak. “Gu geu Larrabetzuko eskoletan geratuko bagina, adibidez, gela batean, gain behera egingo luke honek”. Tabernan izaten dute hitzordua, eta kortara joaten dira jarraian: mahaiaren bueltan egiten dituzte batak besteari proposatutako ariketak, elkarrekin egiten dute kantuan, argitzen dituzte zalantzak eta aztertzen ikuspegi desberdinak, eta bakoitzaren lanak emandako onenei zein txarrenei buruz hausnartzen dute. Saioaren aurretik, entrenamenduan bertan, eta ondoren. “Asko laguntzen du geroko afariak ere”.\nTxirrik eta Garbiñek prestatzen diete saioaren ondorengo afaria, asteazkenero; “tira, Garbiñek gehiago”, aitortu du Paiak. Elkarrekin afaltzen dute guztiek, “eta hor sortzen da elkarrizketa beste era batera, lasai…”.\nEuren arteko konplizitateak ematen dien aberastasuna eztabaidaezina da. “Etxahun Larrabetzuko bertso eskolan dabil, eta hor ere kantatzen du; Fredi Algortako bertso eskolako kidea da; eta ni, Santutxuko eskolakoa”, dio Estiballesek. “Baina gero hirurok gauza komun asko ditugu, eta elkarregaz konfiantzan eta gustura sentitzen gara”.\nAspalditik dute laguntasun hori, Jon Lopategiri esker bertsotan elkar topatu zuten garaietatik. Ez dute ahazteko Lopategik Bizkaiko bertsolari gazteak nola hartu eta batu zituen. Nola eramaten zituen hara eta hona bere autoko maletategian, eta nola entrenatzen zituen etenik gabeko kantu saioetan. “Errendimendu Handiko Zentroa zen hura!”, dio barre artean Paiak. “Orduan ez ziren haurrentzako aulkitxoak behar, eta maletategian joaten ginen”, oroitu du Estiballesek. “Orain, umeak barnetegira eramateko aseguruak ere egin behar dira!”. Barre artean gogoratzen dituzte haurtzaro eta nerabezaroko garai haiek, Lopategirekiko miresmena dariela. “Giltzarria izan zen nire bertsolaritza bidean, beragatik izan ez balitz ez nukeelako jarraituko bertsotan. Bakarrik geratu nintzen herriko bertso eskolan, eta berak hartu ninduen”, azaldu du Lekuek.\nAspalditik dute, beraz, hiru txapeldunek laguntasun eta talde sentimendua. “Hemen ibili aurretik ere elkarregaz asko kantatu dugu. Gauza asko bizi izan ditugu, elkarregaz bertso afari askoren ostean geratu gara, elkarri konfidentzia asko egin diogu”.\nBatzen diren bertsolari bakoitzaren berezitasunak ere badira guztiek jasotzen duten aberastasunaren giltzarri, haien hitzetan. “Oso bertsolari diferenteak gara, eta, era berean, nahiko maila pareko bertsolariak”, zehaztu du Lekuek. Bakoitzak baditu bere indarguneak eta bere ahulguneak, eta bakoitzak bere ekarpenak egiten ditu: “Arlo oso desberdinetako ekarpenak egiten ditugu”, azaldu du aurtengo txapeldunak. “Nik agian gehiago lantzen dut errima edo puntuak zelan lotu; Fredik gehiago egiten du orokorrean gaiari nondik oratu; Arkaitzek ideietan egiten du indar; eta Beñatek umorerako daukan gaitasun hori besteok ez daukagu. Denok gara oso diferenteak”.\nBakoitzak duen onena ematen dio hurkoari, eta, txapeldunen esanetan, nabaritzen dute kortako entrenamenduen ondoren norberak “koska bat” egiten duela gora.\nGustura egoten dira txapelketa sasoietako asteazkenero. “Aurreko txapelketan esaten genuen txapelketako onena eguaztenetako entrenamendua zela: hemen egon, kantatu, gero afaldu, berba egin… Brometan esaten genuen, baina bromen artean egia gordetzen da”, aitortu du Paiak. “Broma da, baina egiatik dezente dauka, bai”, erantsi du Lekuek.\nAurtengoa da horren guztiaren adierazle. Txapelketan aurkezteari uko egin arren, asteazkeneroko entrenamenduetan egon dira Paia eta Estiballes. Sekula baino finago, gainera. Eskertuta agertu da aurtengo txapelduna. Eta harrituta ere bai: “Beñat eta biok izan gara formalenak arlo horretan. Ni bertan bizi naizenez errazago dudalako, eta Beñat gutxi huts egitekoa delako. Hauek biek beti dauzkate beste kontu batzuk. Ba, esango nuke aurten izan dela gutxien huts egin duten urtea. Inoiz baino formalago ibili dira! Eguaztenero-eguaztenero etorri dira, eta etorri gaiegaz, aholkuegaz gainera”. Eurek ez diote ezetz: “Aurreko urteetan desberdina zen”, Paiaren hitzetan: “Etortzen ez bazinen, ez zinen entrenatzen, eta zeure buruaren kalte izango zen. Aurten, etortzen ez bazinen, arazoa zen agian ez zirela hauek entrenatzen, eta orduan pisua handiagoa zen”.\nBotilero sentsaziorik ez dutela diote, hala ere, Paiak eta Estiballesek. “Lagun sentsazioa” dela dutena. Eta, lehenago ere, gainontzekoak laguntzen aritu zaizkiela. Berezi sentitu dute aurtengo txapelketa. “Ahots berriei leku uzteko” eta “neke puntu bategatik” lehian ez aritzeko erabakita, entzuleen eserlekuetatik jarraitu zuten larunbatean finala, elkarren ondoan. Oholtza gainean ziren guztiak lagunak dituzten arren Lekuerekin “talde sentimendua” dutela eta, berak irabaztea nahi zutela aitortu dute; “baina ez beste norbaitek irabazterik ez dugulako nahi”.\nEta pozarren daude emaitzarekin: “Guretzat, Etxahunek irabaztea bada ziklo bat borobiltzea”, azaldu du Estiballesek. Ziklo bat amaitu den galdetuta, argi erantzun du: “Orain, Etxahunena hasten da”.\nLekuek txapela irabazi eta “merezimenduz irabazi” duelako oso pozik dagoela adierazita, “zapatuko poztasuna” oraindik mantentzeko arrazoi gehiago ere badituela azaldu du Paiak: “Ikusi genuen gazte asko datozela, eta onak”. Estiballesek eta biek lehian parte ez hartzeko hartutako erabakiak horiei leku egiten utzi ahal izan diela pentsatzeak ere asebetetzen du. Eta taula gaineko irudiak utzi zion “Bizkaiko bertsolaritzaren ikuspegiak”. Etorkizuna ikusi du. Estiballesek ere ez aurkezteko erabakia hartuta “erreleboaren ardura” ondo betetzen lagundu duen sentsazioa du, eta gustura dago.\n“Aurtengoak badauka 2006ko txapelketaren antz apur bat”, hausnartu du Lekuek. “Hori izan zen lehen txapelketa Igorrek [Elortza] eta Unaik [Iturriaga] parte hartu ez zutena. Ordura arte bagenekien Unai eta Igor egongo zirela, buruz burukora pasatuko zirela eta oso saio ona egingo zutela. Maila bat ziurtatuta zegoen. Baina, horiek kendu zirenean, finalean sartu ginen zortziek genuen ardura zen ahalegindu behar genuela hori igar ez zedin; guk ere maila bat ziurtatu behar genuen. Aurten ere eduki dugu horretatik: lortu behar genuen Arkaitz eta Fredi egon barik ere final on bat egiten”.\nAlor horretan aldaketak etorriko diren esperantza du Paiak: “Azken hogei urtean bi figura zentral izan ditugu Bizkaiko bertsolaritzan. Unai eta Igor egon ziren, eta gero gu ginen gazteak. Agian, hemendik aurrera ez dira egongo bi figura zentral buruz burukoak egiten hamar urtez”.\nIrailean hasi zituzten kortako entrenamenduak amaitu dituzte oraingoz. Hurrengo hitzordua urtarril erdialderako dute, Lekueren gurasoekin. Ohitura dutenez, asteazkenero afaltzen eman dietenak afaltzera gonbidatzen dituzte txapelketa amaitu ondoren. Gerora Larrabetzun batuko dira, berriro, irailetik aurrera, Euskal Herriko txapelketa baitu Lekuek. Beraz, entrenamenduei ekingo diete, berriro, Txirri eta Garbiñeren kortako behiek. Hortik aurrera Bizkaiko aurtengo txapeldunak egingo duen bideari buruz, “ikusiko dugu”, dio.\n+ “Txapelketa osoan zehar neska bakarreko saio ugari izan dira”


Errausketaren Aurkako Mugimenduaren hainbat kidek prentsaurrekoa eskaini dute gaur, maiatzaren 14an Lasarte-Oriatik Zubietako erraustegira egingo duten martxa iragartzeko. Hona hemen xehetasunak…\nAurtengo martxaren deialdian honako galdera jarri dugu: “Donostiako Erraustegiaz… zer ez digute esaten?”. Hemen gatoz hori azaltzera.\nDonostiako Erraustegiaz… zer ez digute esaten?\nDonostiako Udaletxean gaur eskainitako prentsaurrekoa.\nLa entrada Martxa Lasartetik erraustegira, maiatzaren 14an aparece primero en Eguzki Talde Ekologista.


Ikertzaileak haurdunaldi goiztiarrak saihesteko faktore genetikoak aurkitzen saiatzen dira | Consumer\nIkertzaileak haurdunaldi goiztiarrak saihesteko faktore genetikoak aurkitzen saiatzen dira\nHerentzia garrantzitsua izan daiteke haurdunaldiaren konplikazioetan, adituen arabera.\nLotura genetikoetan haurdunaldietan garaiz aurretik jaiotzearen arrazoiak aurkitu nahi dituzte ikerketa berriek, baina, hasiera batean, ez dute arrisku ezagunik. Jerome F doktorea da ikerketa honen arduraduna.' Strauss (Virginia Commonwealth University’s School of Medicine) eta Xiaobin doktorea (Children’s Memorial Hospital, Chicago, Illinois).\nDuela gutxi Institute of Medicine-k argitaratutako erreportaje baten arabera, jaiotza goiztiarrak ugaritu egin dira. Gainera, azterlanak zabaltzeko beharra azpimarratzen zuen, ingurumenak suszeptibilitate genetikoan eta erditze goiztiarrek eragiten dituzten interakzio genetikoetan duen eragina egiaztatzeko.\nHala, Strauss doktoreak frogatu du haur afroamerikarrak europarrak baino hiru aldiz joera handiagoa dutela SERPINH1 genearen aldakuntza genetiko bat izateko. Gene horrek kolageno-kantitate txikiak sortzen ditu, eta horrek fetu-mintz ahulak eragiten ditu. Faktore horrek mintzak hausteko eta garaiz aurretik jaiotzeko aukera areagotzen du.\nStrauss doktoreak adierazi duenez, horren adibide da “herentziak zeregin garrantzitsua izan dezakeela haurdunaldiko konplikazioetan” eta “faktore genetikoek” “arraza-desberdintasunetan eragiten dutela, jaiotza goiztiarren eraginean”. Azkenik, Strauss-ek adierazi duenez, aldakuntza genetikoa gehiago aztertuz, honako hau espero dute: “haurdunaldiak garaiz aurretik identifikatzeko gai izatea eta haurdunaldiak prebenitzeko esku hartzea”.\nfaktore genetikoak ginecología-eu haurdunaldi goiztiarrak


Mikel Markez, Erramun Martikorena eta herritarren kontzertua izan zen atzokoa — Kulturaz\nMikel Markez, Erramun Martikorena eta herritarren kontzertua izan zen atzokoa\nMikel Markez, Erramun Martikorena eta herritarren kontzertua izan zen atzokoa Kanturako gosez eta gogoz zeuden atzoko kontzertura gerturatu ziren 240 lagunak eta protagonista bilakatu ziren zenbait momentutan. Eta ezustekoak ere egon ziren, Miren Fernandez eta Olatz Prat herriko abeslariek ere parte hartu zutelako oholtzara igota. https://www.kulturaz.eus/albisteak/474 https://www.kulturaz.eus/@@site-logo/logoa.png\nKanturako gosez eta gogoz zeuden atzoko kontzertura gerturatu ziren 240 lagunak eta protagonista bilakatu ziren zenbait momentutan. Eta ezustekoak ere egon ziren, Miren Fernandez eta Olatz Prat herriko abeslariek ere parte hartu zutelako oholtzara igota.\nHotz egiten zuen kanpoan eta ordu erdi baten faltan, jendea dagoeneko epeltasun bila kulturgunera gerturatu zen. Baina garaia iritsitakoan epeltasuna ez, baizik eta berotasuna jaso zutenak Mikel Markez eta Erramun Martikorena izan ziren. 240 lagun bildu ziren haiek entzuteko, eta txalo zaparradak emateaz gain, kantuz ere lagundu zieten musikarien gozamenerako.\nEkitaldi berezia zen. Martikorena eta Markez elkarrekin, oraintxe bakarka, hurrengoan biak batera. Batzuetan ahots hutsez, bestetan instrumentuz lagunduta —Pello Ramirez eta Arkaitz Miner musikari apartekin—. Kantu ezagun asko abestu zituzten eta horrek entzulea piztu zuen. Baita bi protagonista bereziren parte-hartzeak ere. Entzuleen artetik ezustean aurrena Miren Fernandez igo zen oholtzara, Markezek deituta. Azken diskoko Hiri hartan izan zen abestia kantatu zuten bien artean. Eta kontzertuaren bisean —jendeak "beste bat" eskatu ondoren— berriro ere Markezek deituta Olatz Prat igo zen, Martikorenarekin hirukotea osatuz, Zure begiek abestera.\nKanpoko hotza, alegia, kanpoan geratu zen.


Desberdintasun handiak al daude euskalkien artean? Ulertzen al dugu elkar? Zein oztopo ditugu? Zer egin ulermena bideratzeko? Iparraldeko zein Hegoaldeko gazteen testigantzak batu ditugu bideo honetan.\nGaiak: Bizikidetza, Euskara\n4,73 puntu 5 izarreko maximotik\n3.010 iritzi guztira\nBizikidetzarako eta elkar ulertzeko nahia\nEuskalkiak ezagutu eta erabiltzeko gogoa\nEuskalkiak izango ditugu hizpide, aurre-ezagutzak aktibatzeko. Guztira zenbat euskalki dauden eta zein diren galdetuko diegu… Ea asmatzen duten! Koldo Zuazoren euskalkien sailkapena ere ikus dezakegu.\nEuskalkiei buruz dugun ikuspegia lantzeko, bideo labur hau ikus dezakegu: Euskalkiak. Ondoren, gisa honetako galderak egin ditzakegu:\nNongoa da euskararik onena bideoan agertzen direnentzat? Zergatik esaten dute hori? Nongoak dira? Zuen ustez, garbi hitz egiten al dute?\nEuskalkirik erabiltzen baldin baduzue, zuen euskalkiari buruz hausnartu: zer iruditzen zaizue? Polita da? Gustatzen al zaizue? Oso diferentea al da euskara batuarekin alderatuz?\nEzagutzen al duzue beste euskalkirik? Nongo euskara da zuentzat ulertzeko zailena? Zergatik?\nOna al da euskalki asko egotea? Abantailak eta desabantailak aipatu.\nEuskalkiak ulertzeko zailtasunak: hori da ikusiko dugun bideoaren gaia. Girotzeko, telefono matxuratuaren jolasa egin dezakegu. Talde handietan banatuta, biribilak osatuko ditugu (lurrean eserita egin daiteke). Talde bakoitzeko batek esaldi bat esango dio aldamenekoari, belarrira, azkar eta ondo ahoskatu gabe. Eta gauza bera egingo du hurrengoak: ulertu duena ondokoari belarrira esan. Azkenengoak ozen esango du ulertu duena, eta lehenengoak, berriz, hasierako esaldia zein zen.\nBeren arreta erakarri duten pasarteak gogoan hartu. Aukera bat: testua inprimatu eta ikasleei banatzea, nabarmendu nahi dutena edo ulertu ez dutena apuntatzen joan daitezen.\nUlertu ez dituzten hitzak, esaerak edo erreferentziak apuntatu. Esate baterako, euskalkietako hitzak eta aditzak: pasetan jat (pasatzen zait, gertatzen zait), iduritzen (iruditzen), nehi bozu (nahi baduzu), aittuten (ulertzen), berbetan (hitz egiten), usaian (normalean, ohituraz), erraiten (esaten), giputxak (gipuzkoarrak), apur bat (pixka bat), urtetzen jata (irteten zait), solastu (hitz egin), erran (esan)…\nErraz ulertu al duzue esan duten guztia? Noren euskara egin zaizue ulertzeko zailena?\nZuek bizi izan al duzue bideoan kontatu dituzten esperientzien antzekorik? Kontatu.\nAldatzen al duzue hitz egiteko modua beste toki batzuetako jendearekin?\nZer egin elkar ulertzeko arazoak daudenean? Nahikoa al da intentzioa jartzea eta poliki hitz egitea?\nEuskara batura jo beharrik gabe, aberasgarriagoa da nork bere euskalkia erabiltzea. Ados al zaudete?\nBa al duzue konplexurik euskalkiarengatik edo euskalkirik ez izateagatik?\nZuen ustez, euskalkia lotu al daiteke herri nortasunarekin?\nEuskalkitegia jokoarekin jolas eginez, ikasleak ea euskalkiekin zer moduz moldatzen diren ikus dezakegu. Belarria beste doinu batzuetara ohitzen hasteko ordua da!\nAzken ekoizpena: Hainbat ekoizpen gara daitezke. Lau adibide eskaintzen dira hemen. Ikasleek bat aukeratu dezakete edo ordezko beste bat proposatu, edo proposamen bat baino gehiago ere egin dezakete.\n“Testigantza bila”. Hainbat tokitako euskalkiak ezagutzeko aukera izango dugu, Gazte Gara Gazte proiekturako elkarrizketatutako gazteen testigantzei esker. Banaka edo binaka egiteko ariketa izan daiteke. Ikasle (-bikote) bakoitzari 28 herri hauetako bat egokituko zaio, eta, beraz, hiztun bat (edo bi: batzuk binaka baitaude elkarrizketatuta).\nIkasle (-bikote) bakoitzak egokitutako hiztun horren/horien bideo-pasarte bat aukeratuko du, interesgarria iruditzen zaiona, eta minutu bat transkribatu (idatziz ipini). Hitz bereziak ere apuntatuko ditu, eta haien esanahia bilatu.\nLana egin ondoren, egindakoa gelakideekin partekatuko du, aurkezpen txiki bat eginez. Hauek izan daitezke aurkezpeneko gida-lerroak:\n- Hiztuna(k) nor d(ir)en azaldu\n- Nongoa(k) d(ir)en zehaztu. Herriaren kokapena\n- Zer euskalki hitz egiten du(t)en esan\n- Pasarte hori aukeratzearen zergatia(k) argitu\n- Pasarteari buruzko iritzia eta azalpenak eman (edukia eta esateko modua)\n- Bideo pasartea ipini\n“Bestearen azalean”. Antzerkia egingo dugu, ulermen-arazoak gaitzat hartuta. Talde txikietan jarriko gara, eta talde bakoitzak umorezko esketx labur bat prestatuko du. Adibidea: bizkaitar bat eta gipuzkoar bat, elkar ulertu ezinik.\n- Egoera edo istorioa pentsatu\n- Pertsonaien izaera eta jarrerak zehaztu\n- Gidoitxoa idatzi: gertaerak eta elkarrizketak\n- Rolak banatu eta atrezzoa zein jantziak pentsatu\n- Entseguak egin\n- Ikaskideen aurrean antzeztu\nEsketx bakoitza ikusi eta berehala, galdera hauxe egingo dugu: pertsonaiek lortu al dute elkar ulertzea? Erantzuna ezezkoa baldin bada, publikoak (ikaskideek) egoera konpontzeko proposamenak egingo ditu, eta segidan bigarrenez antzeztuko dute, baina proposatutako aldaketak sartuko dituzte (modu inprobisatuan).\nEsketxak grabatzea proposatzen dugu. Hala, ikasleek euren esketxa ikusteko eta hurrengorako zer hobetu dezaketen erabakitzeko aukera izango dute.\n“Hitzen arrastoan”. Bideoko testigantzen barrunbeak aztertuko ditugu, alderdi linguistikotik. Horretarako, berriz ikusiko dugu bideoa (elkarrekin ikusi beharrean, ikasleek euren kabuz ikus dezakete, nork bere erritmora). Testua ere bana diezaiekegu ikasleei, ulermen-arazoak baldin badituzte. Binaka egin dezakete lana. Taula hau erabil dezakete, euskalkiak eta euskalkien ezaugarriak identifikatzeko:\nHITZAK, ADITZAK, ESAMOLDEAK, AHOSKERA…\nEgindako lana partekatuko dugu, eta guztion artean taula bakarra osatzen joan. Zalantzak argitu, iritziak trukatu…\nOndoren, ikasle bakoitzak gustatu zaion hitzen bat aukeratuko du (posible da bideoan agertu ez den beste hitzen bat izatea ere, euskalki batekoa baldin bada), eta esaldi bat osatuko du (umoretsua baldin bada, hobeto), betiere hitz horrekin bat datorren euskalkia erabiliz. Gelakideekin partekatuko du:\n- Zergatik aukeratu dut hitz hori?\n- Esaldia esan\nEuskalkiak eta umorea bideoa ikus dezakegu, eta baita Gazteen euskara ere, besteak beste, euskalkietako hitz gehiago ezagutzeko.\n“Sormena lagun”. 2. mailarako aproposagoa. Ikus-entzunezko bat gertatuko dute (taldeka), euskalkien aberastasuna islatzen duena. Ikasleek beraiek erabakiko dute nola egin nahi duten. Ideia batzuk:\n1- Hainbat euskalkitako esaldiak eta hitzak erabiltzea (sinonimoak, esaterako: hitz egin, mintzatu, berba egin, solastu). Horrekin gidoitxo bat egin, eta ikasleek euren buruak bideoan (poltsikoko telefonoarekin egin daiteke) grabatzea hitz horiek esaten. Marrazkiak eta irudiak ere erabil ditzakete.\n2- Elkarrizketak egitea, euskalki diferenteak jasotzeko (irakasleei, herritarrei…). Grabatutakoarekin euskalkien inguruko erreportaje moduko bat osatzea. Galderak guztien artean prestatu eta elkarrizketak bideoan grabatzea gomendatzen dugu (grabazioak egiteko, ikus jarraibideak). Aukera bat: gero grabazioak Ahotsak.eus artxibora bideratzea (adibiderako, ikus: Donostiako ikastetxea eta Lekarozko institutua).\n3- Abestiak erabiltzea. Abesti bat sor dezakete euskalkietako hitzekin. Edo jada existitzen den abesti bat edo zati bat erabili (adibiderako, ikus Gontzal Mendibilek kantatzen duen Bagare abestia, eta abesti horren bertsio rockeroa). Lipdub bat ere presta dezakete (esate baterako, ikus Gizon arruntaren koplak).\nEuskalkia bizirik dagoen herrietan bertako euskalkia erabiltzea litzateke politena: herriko euskalkiaren aldeko bideoa egitea. Girotzeko, Ondarruko berbak, Geuk be ondarrutarrez eta Oiartzungo euskara bideoak ikus ditzakegu.\n5. Ekoizpena partekatzea. Azken ekoizpenaren emaitza ahoz ematea lehenetsiko da, emaitza dena delakoa dela ere: esketxa, ikus-entzunezkoa, azalpena… eta, ahal dela, bideoan grabatzea, ahozko jardunen bilakaera ikusteko. Aurkezpen guztien ondoren, galderentzat, hausnarketentzat eta iritzientzat tartea izango da. Ikasleek ahozkoa eta idatzizkoa bereizten ikastea komeni da, eta pixkanaka ahozko jardunean gero eta hobeto moldatzea. Irizpideak proposatzeko, irakasleari baliagarri gerta dakizkioke: ahozkoaren ezaugarriak eta baliabideak.\nEa azaldu, narratu edo deskribatzen dituen euskararen jatorriaren eta bilakaeraren ezaugarri bereziak (2. mailan).\nEa erabiltzen dituen bere diskurtsoan tonuarekin, keinuekin edota gorputzaren jarrerarekin lotutako alderdiak.\nEa pasadizoak etorri handiz eta bizi narratzen dituen: gertaerak hurrenkera errespetatuz eta argitasunez kontatzen dituen, eta, gainera, deskripzio txikiak gehitzen dituen.\nEa antzezpen txikiak egiten ongi moldatzen den.\n-Bai, pasetan jat igual irratixen entzun zuberotarren bati elkarrizketa, eta ostia, kosta!\n-Nik nahiago dut mintzatu hegoaldekoekin gipuzkoarrez. Errexagoa egiten zait eta iduritzen zait lapurtarrez mintzo naizelarik, ez dakit, komunikazioa beharbada ez etena, baina trabatua dela, ez naizela gehiago bere… biziki desberdina da, ez dakit.\n-Hor badago muga bat eta tontakeri bat da ze hizkuntza bera da baina ya, hizkuntza bera da baina euskalki desberdina da eta ez dakizu, ez dakizu…\nIrati Seijo (Lekeitio, 1992):\n-Askotan daukagu guk joeria: “Ba ez banau ulertzen bere problemi da, ez da niria”. Osea, esaten moduan: “Hau neuri da, nehi bozu zuk nigana etorri, etorriko zara. Ni zugana ez naiz jungo”.\n-Eta jenteari jolin, askok igual hamendik ez badekozu ohiturarik euskeraz iteko normalean erabiliko dozu igual batue, ez? Hamen ikasi dozune edo ikastolan ikasi dozune edo. Klaro, zoiez Lekitto batera, berba itten dotsu nonok, eta igual ez dotsazu aittuten! Baina eske normala da. Igual bestien partetik be bai egon bi(ha)ko zan igual apur bet… Txo, txo, baja, a ver!\nAnder Goikoetxea (Lekeitio, 1990):\n-Jo, eurentzat igual, zailtasuna badauko, lekittarrekiko, euskaldunbarri bat, euskeraz ikasittako pertsona bat pada edo… bardin jako! Lekittar itten xako edo erderaz itten jako. Euskera batuan Lekitton ez dozu entzungo berbetan iñor be… Jo, hori bada neretzako akats bat… oso oso garrantzitsua. Osea, diñot: pertsona bat euskeraz ikasten dau, eta erderaz ingotsazu [ingo dotsazu] berba?! Ostra. Ta Lekitto moduko herri baten!\n-Ulertuko (do)tsat, ez jat ulertuko? Jo, lehenengoan esatie ezer bale, bigarrenien ya… fu.. Orduen hor bai ya ikusten dozu apur bet hori: ba muga bat esaten dozune… mmmm, kostaten dana igual muga hori pasetie, ez?\n-Bo, nik orain arte iten nuen hola ere, aldatuz beti, eta hor uda hontatik beti lapurtarrez, jende guztikin eta hola, eta sentitzen nuela adibidez bizkaitar batekin mintzatzean nik usaian beti, bo denek, nere ustez, gure lagunek ere hegoaldeko jendearekin nahiz eta ez euskalkia aldatu, ez daizkigu euskalki guztiak, azentua pixka bat aldatzen dugula. Eta justuki bizkaitar horrek pixkat aldatzen zuen azentua, eta sentitzen nuen ene azentua hartzen zuela pixkat. Eta orduan nere ustez bon, ez da… Erraiten dugularik “bai, beti guk dugu aldatzen”, da guk aldatzen dugulako azkenean. Beharbada aldatzen ez bagenu, agian haiek aldatuko lukete edo.\n-Kontaukot [kontauko dot] anekdota bat, izenik ez noie esaten, baiñe Zarauzko euskal jai batzutan Gipuzkoako bertsolari batekin juntau nintzen, eta ez gitzen elkar ulertzen. Egixe da ordu txi...\n-Bai, kalimotxo batzuk edanda!\n-Baina ez gitzen elkar ulertzen, eta orduan in geben trato bat eta zan: berak bizkaieraz ingo auela eta nik gipuzkeraz. Hola elkar ezagutze… ulertarazteko. Eta bueno, txarto ez zan urten esperimentue.\n-Ondo? Orduan bai ulertu?\n-Ba hizkera aldatze hori ba nik in bihar dot ba igual udalekutan, ni euskal udalekutan juten nazenian ba umiakin berba itteko, gehixenak giputxak baldin badira ta hori, ba euskera batuan iñ bihar izaten dot berba, eta bueno, nik hori personalmente nahiko natural eruaten dot hizkera aldatzeko... euskera batua berba ittia nahiko natural eruaten dot.\nEkhi Zugasti (Eibar, 1985):\n-Neri ointxe personalmente pasau jatana izan dok… Nere neskia ointxe Iruñakua dok. Eta hasieran berakin komunikatzeko asko joten najuan euskera batura, bai whassappez eta bai berbetan, ze uste najuan ez zestala ulertuko. Eta bueno, ba ya denporatxua batera, eta azkenian ba e… berak esan jestak, gainera: “Baina eidazu zuk itten dozun moduan! Neri ez idazu ein…”. Ze, gainera, urtetzen jata… urtetzen jata super artifiziala, osea, ez naiz ni, ez dakit zelan esplikau, ez?\n-Hemen Berako lagunekin solasten naiz hemen iten genun bezela baina unibersidadera joan ta, ya pues Euskal Herri guztiko jendeakin, aldatzen… nahi gabe aldatzen dut. Badakit hitz batzuk ez dizkidatela ulertzen… edo ya arraro begitzen diatela eta hola… orduan pues bai mantentzen da hemengoa eta nabaritzen diate nongoa naizen, bainon ez dut berdin egiten. Ta beraiekin nagonikan erraten diate: “Joe, ze azentoa duzun, hangoa”. Eta hemengoekin egon ta, sumatzen baldin badiate hangoekin solasten telefonoz-edo, errango diate: “Jo, nola aldatzen duzun zure hizkuntza, hangoekin solasteko”. Orduan, ya sortzen da nahaste bat hor…\n-Bai, bai, neri… bueno, geroz eta gehio ibiltzen naiz Gipuzkuan, eta hemen erraten diate gipuzkoartzen ari naizela eta han alderantziz.\nIraitz Beitia (Eibar, 1987):\n-Eibarren dakau euskera bat oso nahasixa. Harrapatzen dau Gipuzkoakua, Bizkaikua, ez-dakit-ze… ta nik bai aldatzen dotena igual lagunekin ta baino gehixau da por-ejemplo lanian dakauz Markiñakuak, Ondarrukuak, ta ez dot itten igual Markiñakuekin berba, Ondarrukuekin be ez… eta Azpeittikuekin be ez. Orduan bai euren… adaptatzen naiz pixkat euren hitz egiteko modura. Eta nahi dot esan: joe, askotan ez da erreza, porke oso itxi itten dabe eurak berba.\n-Bueno, bizkaittarren artien be bai, e. Nik gogoratzen dot nire klaseko lehenengo egunien lekittar bat auen... bueno, hasi zan berbetan eta iñok etzauen [ez auen]... osea, eta Bilbon... osea, etzauen iñok ulertzen! Kostau jakun... bera be bai, moldatu in bihar... berak be moldatu in biher izan eban apur bat bere euskerie bestiok ulertu ahal izeteko, ze bestela ezinezkue zan.\n-Igual Iparraldien bai euki dot arazotxue eta ulertzeko, ostras.\n-Bueno, baina hor bion partetik ba pazientzia apur bet edo lasaitasuna, ze beittu, danok gabiz euskaraz berba itten, ba jarri zeuk be zure partetik be bai.\nGarazi Lopez de Uralde:\n-Ta moldatuko gara.\n-Azken finean... klaro baietz.\n-Bai Iparralden bai Ondarrun, berdin dost.\n-Ni personalki ez jat pasau inor ez ulertzie. Bueno, aber, igual Anderek esan dauena bai da egixe, ez? Baten bat etorten bada eta braun! Eta zu gainera harrapatzen baldin bazaittu preparau barik, ez? Ba esaten dozu: “Ostia! Esan berriro mesedez”, ez?\n-Ez dot esaten batua erabiltzea, osea, diñot bakoitzak bere hizkuntza edo euskalkia apur bat moldatzea besteari lana errazteko. Nik bez ez dot… ez dakit batua erabiltzearena… aberasgarriago da nire ustez, bakoitzak berea erabiltzea.\n-Bai, pasetan da, bai, eta hori nik uste dot konplejo barik onartu biherra daukule. Ba batzukin lehelengo zeran, lehenengo bueltan zaile dala, bigarren bueltan esango nauke ya problemarik ez dauela, zea zuk jartzen badozu zure aldetik eta berak be bai, batuara juan barik, ez dau biharrik, ba ez dau problemarik, nik uste.\n-Ba ritmoa moldatu eta ez dakit, hobeto ahoskatu... jajaja apur bet lasaiago.\n-Bai. Jarrera kontue da, ez dakit.\n1.- Euskararen aldaerak dira euskalkiak, herrian herriko hizkerak. Euskalki nagusiez gainera, azpieuskalki ugari daude. Ikus euskalkien mapa eta ezaugarriak.\n2.- Euskalkiek euskara batua aberasten dute. Besteak beste onura hauek ekar ditzakete:\nTokian tokiko euskarak herri identitatea dakar, hizkera horrek hiztuna bertako sentiaraztea.\n3.- Ikus euskalkiei buruz prestatu ditugun beste bideo-fitxa hauek ere:\n4.- Hizkera informalari buruz, berriz, beste bi bideo-fitxa hauek ditugu:\nDionna1991 | 2022-04-13 #7.515


Koronabirusa Bilbon - Uriola.eus\nEtxean esperimentuak egiteko gonbitea luzatu du Elhuyarrek\nuriola.eus 2020-03-27 12:06 Kultura-aisialdia Bilbo\nCOVID-19aren eraginez etxean konfinamenduan egoteko egunak arintzeko Elhuyarrek #niketxeanesperimentuak egutegia sortu du.\nuriola.eus 2020-03-27 11:24 Udal gaiak Bilbo\nJoan-etorrietan eta aparkalekuetan izandako %85 inguruko jaitsieraren ondorioz TAO zerbitzua bertan behera uztea erabaki du Bilboko Udalak.\nEtxean nago baina badakit non nagoen\nMikel Aiartzaguena 2020-03-27 11:07 Iritzia\nZaintza eta elkartasun sareak Ezker Abertzaleko baseko militante baten ikuspuntutik:\nMartxoko PREST! aldizkaria digitalean bakarrik\nprestaldizkaria 2020-03-27 18:58 Euskara Deustualdea\nKonfinamenduak iraun bitartean PREST! aldizkaria digitalean bakarrik banatuko dugu, eta zure laguntza behar dugu herritar guztiengana heltzeko.\n"Ez txibatu, auzokidea zaindu!"\nuriola.eus 2020-03-25 12:58 Jendartea Bilbo\nAzken egunotan kalean dauden herritarren aurka oldartzen diren hainbat bideo eta irudi zabaldu dira sare sozial ezberdinetan, horren aurrean, herritarrak elkarren aurka jarriko dituen kanpaina mediatikorik onartuko ez dutela argi utzi nahi izan du Ernai Bilbok.\nuriola.eus 2020-03-25 11:43 Ekonomia-Lana Bilbo\n"Haserre gaude!" lelopean, osasunaren, enpleguaren eta lan baldintzen defentsan ELA, LAB, ESK, Steilas, Etxalde, HIRU sindikatuek mobilizaziora deitu dute etzi.\nBilboko kale-saltzaile senegaldarrek erresistentzia kaxa jarri dute martxan\nArgia 2020-03-25 11:18 Jendartea\nKoronabirusaren krisiak gogorren kolpatu dituenen artean daude migratzaileak, eta tartean dira Bilboko kale saltzaile senegaldarrak. Legeak oso baldintza gogorrak eskatzen dizkie lanean jarraitu eta etxebizitza-baimena mantendu ahal izateko, eta panorama berrian, kalean ezin saldu, are latzagoa bihurtu da bizi duten egoera. Erresistentzia kaxa jarri dute martxan, larrialdi honi aurre egin ahal izateko.\nBerrogeialdia arintzeko hiru ideia\nJon Intxaurraga 2020-03-25 10:00 Iritzia\nDatozen egunotan, zuretzako inoiz baino denbora gehiago izango duzu, zure burua ezagutzeko ere bai. Nartzisista edo mistikoa ez bazara, edonor beldurtzeko abiapuntua dirudi. Hauxe daukagu eta egoerara ohitu behar... Uriolan berrogeialdia arintzeko ideiak eskatu dizkigute, hona nireak:\nIñigo Calleja 2020-03-20 12:48 Iritzia\nBegiak ireki eta ixtean dena alda daiteke. Mugak itxi dizkigute, ospitaleak lepo daude, kalera irtetea mugatu digute eta astrapalada sortu egin da. Maskarak agortu zaizkigu, supermerkatuak hustu eta albiste faltsuak aparra bezala hazi. Eta bat-batean konturatu gara benetan kendu digutena: gure arteko harreman zuzena.\nAuzo elkartasun sareak: larrialdi egoeraren aurrean eta “nomaltasunaren” kontra, auzodefentsa eta auzo-boterea\nAuzoetatik Piztu Bilbo 2020-03-18 16:49 Iritzia\nAuzoetatik Piztu Bilbo eragiletik krisialdi eta salbuespen egoera honi buruzko hausnarketa batzuk elkarbanatu nahi ditugu, berotan eta lubakitik idatzitako hausnarketak.


Urretxuk Euskara Sustatzeko Ekintza Plana onartu du. Noticias de Gipuzkoa\nUrretxuk Euskara Sustatzeko Ekintza Plana onartu du\nHizkuntzen erabileraren kale neurketa egin du eta Euskaraldian parte hartuko du\nAsier Zaldua - Miércoles, 4 de Abril de 2018 - Actualizado a las 06:02h\nUrretxuko Gernikako Arbola plaza, atzo arratsaldean. (A.S.)\nUrretxu- Urretxuko Udalak Euskara Sustatzeko Ekintza Plana (ESEP) onartu du, aho batez. Horretaz gain, hizkuntzen kale neurketaren berri eman du eta Euskaraldian parte hartuko duela jakinarazi du.\nPlan berriaren indarraldia lau urtekoa da. Planak 16 esparru ditu: familia transmisioa, irakaskun-tza, euskalduntze-alfabetatzea, administrazioa, arlo sozio-ekonomikoa, aisia-kirola, liburugintza, kulturgintza, publizitatea, corpus plangintza eta euskararen kalitatea, hedabideak, informazioaren eta komunikazioaren teknologia, sentsibilizazioa eta motibazioa, barruko proiekzioa eta kanpoko proiekzioa.\nEkintza plan berrian 43 neurri aurreikusi dira. Irizpide orokorrak, gaur egun egiten diren ekintzei jarraipena ematea eta ekintza edo ideia berriak lantzea da. Egitasmo berri hauek Euskalgintza Forotik etorriko dira. Bereziki, familia transmisioa lantzen duen lantaldetik.\nAdministrazioari dagokionez, 2018an seigarren plangintzaldiari hasiera emango dio eta urtean zehar Udal barruko Euskara Plana landuko du. Ondoren, osoko bilkurara eramango du.\nHizkuntzen erabilera Udalak, Zumarragakoarekin batera, hizkun-tzen erabileraren kale neurketa ere egin du. 7.706 pertsonen erabilera neurtu du. %22,3 euskara erabiltzen ari zen, %75,2 gaztelania eta %2,5 beste hizkuntzak. Euskararen erabileraren bilakaerari dagokionez, 2001ean %22,7koa zen, 2005ean %22,7koa, 2009an %18,9koa, 2013an %23,4koa eta 2017an %22,3koa.\nUrretxuko derrigortasun indizea (Eustatek argitaratu berria) %68,42koa da. 6.710 dira bi urte eta gehiagoko biztanleak eta horietatik 4.024 euskaldunak dira. 1.134 ia euskaldunak dira (hizkuntza ulertzen dute) eta 1.552 erdaldunak dira.\nHorretaz gain, Urretxuko Udalak Euskaraldian parte hartuko du. Iazko azaroaren 30ean euskararen nazioarteko eguneko adierazpen instituzionala onartu zuen aho batez eta bertan euskararen erabilera suspertzeko lan egingo duela hitz eman zuen.\nEuskaraldia Eusko Jaurlaritzaren Hizkuntza Politika sailak eta Euskaltzaleen Topagunea koordinakundeak proposatutako dinamika da. Azken urteotan herri ezberdinetan era soltean egin diren dinamikak toki guztietan batera egingo dira, egun jakin ba-tzuetan.\nEuskaraldiaren lehen helburua euskaltzaleak aktibatzea da. Horretarako, Hamaika Egun Euskaraz ekimena gauzatu nahi da 2018ko azaroaren 23tik abenduaren 3ra. Hamaika egun horietan, 16 urtetik gorako herritarrak Ahobizi eta Belarriprest bihurtu nahi dituzte.\nAhobiziek euskara ulertzen duten guztiei euskaraz hitz egingo dieten lagunak dira (baita ezezagunei lehen hitza, gutxienez, euskaraz egiten dietenak ere).\nBelarriprestak, berriz, gutxienez euskaraz ulertzen duten kideak dira, gainontzekoei euskaraz ari-tzeko gonbidapena luzatzen dietenak. Parte hartzeko izen-ematea zabalduko da, eta identifikaziorako txapa baliatuko dute guztiek.\nHamaika egun horiek fruiturik emango balute, aurretik urtean zehar egingo den lanketaren ondorioz izango da. Hori dela eta, ekimena dinamizatzeko talde motor bat sortu da. Hurrengo bilera apirilaren 18an izango da: 18.30ean, Zumarragako Zelai Arizti kultur etxeko areto nagusian. Nahi duten guztiek parte har dezakete.


Steve Jobs hil da, Appleren sortzaileetako bat | Consumer\nSteve Jobs hil da, Appleren sortzaileetako bat\nKonpainia horren buru, informatikaren mundua goitik behera aldatu zuen, musikaren industria aldatu eta telefonia mugikorra berrasmatu zuen\nAppleren sortzaileetako bat, Steve Jobs, Los Angelesen hil da 56 urte zituela, duela zazpi urtetik borrokan ari zen pankreako minbizi baten ondorioz. Gaixotasunaren ondorioz, konpainiako zuzendari exekutiboaren postua utzi behar izan zuen. Zuzendari horrek informatikaren mundua irauli, musikaren industria aldatu eta telefonia mugikorra berrasmatu zuen. Applek iPhone 4 S aurkeztu eta handik egun batera hil da Jobs.\nHirurogeita hamarreko hamarkadan, Jobs eta Steve Wozniak-ek Apple Computer sortu zuten eta konpainiaren lehen ordenagailua sortu zuten, informatikaren mundua irauli zuena. Appleren berrikuntzen artean, erabiltzaileei programak aktibatzen eta fitxategiak irekitzen laguntzeko “mouse” delakoa dago. Jobsek arrakastaz gidatu zuen Apple 1985 arte, konpainiako goi-karguekin harreman txarrak zituelako kaleratu zuten arte. Orduan bere enpresa sortu zuen, NeXT Computer, 1997an Apple erosi zuelarik. 1985ean, Jobsek Pixar ere fundatu zuen, eta Toy Story eta Buscando a Nemo filmak egin zituen.\nAppleren etapa berrian, Jobs-ek iPod MP3 musika digitaleko erreproduzitzailea merkaturatu zuen 2001ean, eta iTunes musikako online denda, 2003an, musikaren industria aldatu zuena. 2007an, iPhone aurkeztu zuen, telefoniaren merkatua irauli zuen smartphone bat, ukipen-pantailarekin eta Internetera konektatzeko aukera gehiagorekin. 2010ean, iPad gailua iritsi zen merkatura, ukipen-pantailako tabletetarako estandarrak finkatu zituen gailu berritzailea.\nipad-eu iphone-eu ipod-eu ordenador-eu Smartphone-a


Ashton Kutcher: Nerabetxoen amets umela — Gaztezulo\nAshton Kutcher: Nerabetxoen amets umela\nAshton Kutcher: Nerabetxoen amets umela https://www.gaztezulo.eus/albisteak/ashton-kutcher-nerabetxoen-amets-umela https://www.gaztezulo.eus/@@site-logo/logoa.png\nIowako herri txiki batean Cedar Rapids jaio zen Ashton Kutcher; Michael anaia bikia baino bost minutu lehenago. Eskola sasoia amaitu bezain laster, Ingeniaritza Biokimikoa ikasten hasi zen Iowako Unibertsitatean. Familiak diru nahikorik ez zuenez gero, Ashton Kutcherrek berak ordaindu zituen ikasketok. Horretarako, ordea, gogor lan egin behar izan zuen: General Mills faktoriako zoruak garbitu, tabernetan harrikoa egin\nOdola saltzera ere iritsi zen!\nIowako jatetxe batean zela, edertasun-lehiaketa batera aurkezteko konbentzitu zuten. Lehiaketa hartara aurkeztu, eta irabazi egin zuen. Handik gutxira, New York hiriko Next Agency modelo-agentzia entzutetsuan hasi zen lanean. Oharkabe, Ashton Kutcher oso modelo preziatu bihurtu zen. Hala, Paris, Milan eta modaren beste tenplu handietan ere aritu zen modelo. Besteak beste, Calvin Klein, Tommy Hilfiger eta Versace diseinatzaile laudatuentzat lan egin zuen.\nInterpretazio munduak erakarrita, "That 70s Show" telesailean eman zituen lehen urratsak. Telesailak harrera aparta izan zuen, eta Ashton Kutcher sex-symbol ezagun egin zen berehala. Horrek, noski, zinemaren ateak parez-pare zabaldu zizkion. Hasiera apala izan zen oso. "Coming Soon" erdipurdikoa izan zen bere estreinako filma. Ondoren, rol txikiak lortu zituen "Reindeer Games" eta "Down to You" filmetan. Duela hiru urte, baina, Jesse Richmond zinemagileak rol nagusia eskaini zion "Dude, Where is My Car?" komedia arrakastatsuan. Ondo baino hobeto aprobetxatu zuen aukera hura Kutcherrek. Gazte-nerabetxoen izartxo bilakatu baitzen film hari esker. Iaz, bestalde, mundu osoko txartel-leihatilak lehertu zituen "Just Married" komedia tuntunarekin.\nZineman primeran badoakio, nesketan zer esanik ez. January Jones modelo ederra izan zen Kutcherren xarmaren mende erortzen lehena. Iowako gazte lerdenak Ashley Scott eta Brittany Murphy aktore ezagunak ere sorgindu zituen. Bere azken maitasun harremanak, ostera, zur eta lur utzi du mundu guztia. Demi Moore aktore polemikoa baita Kutcherren neska-lagun berria. Mutilak gazte-nerabetxoak bakarrik liluratzen ez dituen seinale. Azken bost urteotan zineman lor daitekeen ia guztia lortu du dagoeneko Kutcher gazteak. Garrantzitsuena falta zaio, ordea: aktore on bihurtzea.\nIzena: Christopher Ashton Kutcher\nJaiolekua: Cedar Rapids/Iowa (AEB)\nNeska-laguna: Demi Moore\nMusika talde gustukoena: Dave Mathews Band/The Beatles\nLagunik onena: Seann William Scott eta Justin Timberlake\nGizonezko aktore bat: Tom Cruise\nEmakumezko aktore bat: Meg Ryan\nFilm bat: "The Usual Suspects" (Bryan Singer)\nBizio bat: Bideo-kontsolekin jolastea\nMaite du: Askatasuna\nGorroto ditu: Papparazziak\nZaletasunak: Arrantza, golfa, xakea eta bola-jokoa


Sexu-bizitza aktiboak erekzio-disfuntzioa izateko arriskua murriztu lezake | Consumer\nSexu-bizitza aktiboak erekzio-disfuntzioa izateko arriskua murriztu lezake\nSexu-harremanak maiz izateak arazo kardiobaskularrei aurrea hartzen laguntzen du.\nTampereko Finlandiako Unibertsitateak berriki egin duen azterlan baten arabera, astean behin baino gutxiagotan sexu-harremanak dituzten gizonek aukera bikoitza dute hurrengo bost urteetan erekzio-disfuntzioaren arazoa garatzeko, gutxienez behin egiten dutenen aldean. Boston Medical Group-entzat, gizonezkoen sexu-disfuntzioak tratatzen dituzten klinika medikoen mundu-mailako aliantzarentzat, txosten honek berresten du “sexu erregularra praktikatzeak heldutasunean sexu-osasuna mantentzen eta erekziozko eta bihotz-hodietako disfuntzioei aurrea hartzen laguntzen duela”.\nTampereko Unibertsitateak 55 eta 75 urte bitarteko 1.000 gizonekin egin zuen ikerketa. Ikerketak erakutsi zuenez, astean hirutan edo gehiagotan sexu-harremanak izan zituzten gizonak joera txikiagoa zuten erekzio-disfuntzioko patologia bat garatzeko, astean behin baino gutxiagotan zeuden gizonekin alderatuta.\nBoston Medical Groupeko zuzendari medikoak, José Benítezek, azaldu zuenez, sexu-harremanak maiz izateak “ariketa ona dakar odolaren zirkulazioa eta barrunbeen eta gorputzen elastikotasuna egoera onean mantentzeko”. Horrela, “sistema kardiobaskularraren egoera ona eta funtzionamendua errazten dira, eta erekzio-disfuntzioaren arazoa garatzeko probabilitatea murrizten da”.\nBenitez nabarmendu zuen, halaber, “sexu-harremanak izatean sortzen den dismutasa super oxidoa askatzeak lagundu egiten duela gure organismoak estresarekin sortzen dituen entzima toxikoak ezabatzen, eta, hala, pertsonei antsietate-maila murrizten laguntzen die, eta gure organismoa garaiz aurretik zahartzea saihesten du”.\naste bizitza sexual aktibo disfuntzio problema de disfunción eréctil mantener-eu sexu-harremanak izatea


Juan Huitzi Ituren - Wikipedia, entziklopedia askea.\nJuan Huitzi Ituren\n(«Juan Huitzi» orritik birbideratua)\nJuan Huitzi Ituren (Irunberri ?, XVI-XVII. mendeak) nafar erretaula-egile eta arkitektoa izan zen. Lan handia egin zuen Nafarroa guztian zehar, Tuteratik Iturena bitarte, baita Gipuzkoan ere (berak egin zuen Oiartzungo erretaula nagusia). Lan ugari egin zuen Joan de Berroeta Zangozako eskultorearekin batean: Tabar, Zare, Ledea, Galipentzu eta Uztarrozeko elizetako erretaulak. Bere aldetik landu zituen Zabaltza, Olatz Txipia eta Iturengo erretaulak.\nAzken aldaketa 3 urtarrila 2021(e)an, 14:29(e)tan\nOrriaren azken aldaketa: 3 urtarrila 2021, 14:29.


LEKAROZKO KORTARIAK ERAMAN DU GAZTA LEHIAKETAREN TXAPELA - ORDIZIAKO UDALA\nLEKAROZKO KORTARIAK ERAMAN DU GAZTA LEHIAKETAREN TXAPELA\nArratsaldez pelota eta herri kirolak eta garaileen zerrendak\nArratsaldean festak jarraitu egingo du. Profesionalen arteko eskuzko bi pilota partida jokatuko dira Beti-Alai pilotalekuan, eta 19:30ean, Joxemiel Barandiaran plazan, Herri Kiroletako erakustaldia egingo da: aizkolariak, harrijasotzaileak, trontza, txingak... 750.urteurrenaren baitan antolatuta, gune historikoan bisita gidatu antzeztua ere egingo da.\nOrdiziako Euskal Jaiak igandean bukatuko dira, Lazkao Txiki XXVIi. Bertsopaper Lehiaketaren sari ematearekin. Ostegunean,ostiralean eta larunbatean, ordea, ekintza gehiago izan dira, aurretik iragarri den bezala.\n1.-Saria .1.750 euro - KUTXAren garaikurra – 12.000 etiketa esaldi honekin: ORDIZIAKO TXAPELDUNA, ARTZAIAREN IZENA eta URTEA eta Diploma\n2. Saria.850 euro Ordiziako Udalaren saria eta diploma.\n3. Saria.500 euro Ordiziako Udalaren saria eta diploma.\n4. Saria.250 euro eta Diploma.\n5. Saria.220 euro eta Diploma.\nHAZITIK SORTUTAKO URRIXA ONENA (ABEREKINGO SARIA)


Aitor Sarasua bertsopaper lehiaketa, abian — Bertsozale Elkartea\nAitor Sarasua bertsopaper lehiaketa, abian\nOtsailaren 28ra arte bidali ahal izango dira lanak. Bertsopaper lehiaketa honen helburua bertsoaren aldaera guzien presentzia bermatzeaz gain, plazatik harago dauden bertsolariei adierazteko parada ematea da.\nBertsularien Lagunak elkartetik I. Aitor Sarasua bertsopaper lehiaketa antolatzen dugu. Urteroko lehiaketa izan nahi duen honek gazteen eta helduen sailak barne izanen ditu.\nGazteen saila 16 urte artekoa izanen da, eta helduen saila adin horretatik gorakoentzat. Euskal Herri guziko bertsolariei zuzendua da, eta bertso sortak itzultzeko epeak otsailaren 28an izanen du muga. Martxoaren 20an jakinaraziko da epaia.\nBertsopaper lehiaketa honen helburua bertsoaren aldaera guzien presentzia bermatzeaz gain, plazatik harago dauden bertsolariei adierazteko parada ematea da. Izan ere, tradizioz, Ipar Euskal Herrian, eta Euskal Herri osoan oro har, bertso idatziak leku handia izan du. Tradizio hori bermatu eta hedatu nahi dugu, Aitor Sarasua bertsogintzan eta Ipar Euskal Herriko bertso irakaskuntzan eta sustapenean hain leku garrantzitsua izan duena omentzearekin batera.\nParte hartzeko baldintzak eta sariak, hemen topatuko dituzue.\nGazteen eta helduen saila izango dira. / XDZ


ZUBELDIA DE ESTEBAN , Leire"Historia istoriari gailentzen zaionean"(liburu-iruzkinak)\nHistoria istorioari gailentzen zaionean\nILARGI HORIA. Joxe Mari iturralde. Pamiela, 2012.\n«Iritsi da Melillara azkenean». Liburuaren lehen esalditik kokatzen gaitu Joxemari Iturraldek gertaeren tokian. «Ilargi horia» eleberria, hasi, jarraitu eta bukatu, Maroko eta Espainiaren arteko mugan gertatzen da. Tokia beti bera izango da liburu osoan zehar; denbora da aldatzen dena. Bi garairen arteko zubi lana eginez osatzen du tolosarrak nobela: Bat, iragan hurbilekoa, zehatz mehatz adierazten ez den arren, aurreko mende amaierakoa. Beste garaia, eta pisuzkoena, XX. mendeko bigarren hamarkadakoa, Rifeko gerra edo Afrikako gerra bezala ezaguna den gudua piztu zenekoa, alegia.\nHistoriako eskola-liburuetan apenas agertzen den pasarte bat aukeratu du Joxemari Iturraldek. Literaturan ere gutxitan agertu da Afrika Iparraldeko gudua. Honen ohiartzuna apala izan arren, euskaldunontzat badu pisua. Izan ere, ehunka euskaldun izan ziren Afrikan mairuen aurka borrokatzera destinatuak.\nProtagonista Melillara iristen da lan kontuak direla-eta salmenta batzuk egiteko asmoz. Ez dakigu bere izenik, (hirugarren pertsonan hitz egiten duen narratzaileak «bisitaria» deitzen dio) baina abizena aski ezaguna da paraje haietan: Aretioaurrena. Izan ere, protagonistaren aita eta osaba besteak beste, Afrikako Gerran moroen kontra borrokan aritu ziren. Horren lekukotza bisitariak berak ikusten du kanposantura gerturatu eta Areitioaurrena abizena hilerrian idatzirik ikusita. Egun batean, Bisitariak ostatu hartzen duen hoteleko harreran egoten den mutilak enkargu bat ematen dio. Mazmer delako agure batengana joateko gonbidapena jasotzen du, berari asko interesatuko zaion zerbait omen du kontatzeko. Mazmer jauna, protagonistaren aita, osaba eta euskaldun askorekin batera aritu zen borrokan frontean. Honek Almanaka bat ematen dio irakurtzeko. Bertan kontatzen dira Areitioaurrenatarren taldean borrokan aritu ziren soldadu euskaldun eta espainiolen gorabeherak.\nLehenengo pertsonan idatzitako almanaka hau da nobelaren muina. Liburuaren erdia hartzen du. Gehiegi. Izan ere, liburua ia ia gerrate haren kronika da. Almanakak fronteko gertaera lazgarrien lekukotza eskaintzen du, eta maiz bultzatzen du irakurlea gizakiaren krudelkeriari buruz hausnaketa egitera.\nBaina pasarte historikoa istorioari, nobelari, gailentzen zaio, eta irakurle hau behinik- behin, fikzio, literatura gosez geratu da. Areitioaurrenatarren istorioa, bai bisitariarena eta bai honen aideena borobiltzen du idazleak, baina sakontasuna falta zaio. Ezer gutxi dakigu pertsonaia horiei buruz, trama nagusia osatzeko beharrezkoak diren datuak soil-soilik.Gainera, amaiera bera ere ez da ezustekoa izan, irakurle intuizioak igarri dezakeen amaiera baita. Era berean, Almanakan ateratzen diren borroka-lagunei buruz ez dakigu izena besterik. Koadro bat deskribatu du idazleak, baina ez du koadro horretan agertzen diren pertsonei buruz hitz egin. Eleberriaren izenburua uzten dut irakurlearentzat amu gisa: Ilargi horia. Bere esanahia benetan ederra da. Irakurleak almanakan aurkituko du.


Mendekotasuna duen pertsonak, eguneko zentro edo egoitza publiko nahiz itundutako batean sartzeko itxaron zerrendan egonik, kontratatuta duen plaza pribatuaren kostuari aurre egiteko helburua du prestazio ekonomiko honek\nBergaran erroldatuta eta bizi diren mendekotasun egoeran dauden pertsonak: I, II eta III graduak edo mendekotasuna baloratzeko baremoan (MBB) 25 puntutik 100 puntura.\nEstatuko lurraldean bizi izatea gutxienez bost urtez, horietatik bi behintzat eskaera aurkeztu aurrekoak izanda. Espainiar nazionalitatea dutenek erresidentzia efektiboa (errolda) egiaztatu beharko dute epe horietan, eta atzerritarrek legezko egoitza (erresidentzia baimena). Bestalde, Europar Batasuneko beste edozein herrialdetan legez bizitako epeak ere Estatuan eginak balira bezala kontatuko dira baldintza honen ondorioetarako.\nEgoitza-zerbitzu bati lotutako prestazioaren kasuan, egoitza publiko edo itundu bateko itxaron zerrendan egotea. Behin prestazioa onartuta, itxaron zerrendatik baja emanik ere eskeinitako plaza publikoari uko egiteagatik, onuradunak prestazio hau jasotzen jarraitu ahal izango du.\nEguneko zentroko zerbitzuari lotutako prestazioaren kasuan, itxaron zerrendan hiru hilabetez baino gehiagoz egon behar da.\nKontratu batekin ziurtatzea zerbitzua zentro pribatu batean jasotzen duela eta zentro hori Gipuzkoako Lurralde Historikoan mendekotasunaren arretarako behar bezala homologatuta egotea. Salbuespenez, Gizarte Politikako Departamentuak baimendu ahal izango du zerbitzua Gipuzkoako Lurralde Historikotik kanpoko zentro batean ematea, 6 hilabetez gehienez.\nKFA0004 Zerbitzuari lotutako prestazio ekonomikoaren eskaera\nAtzerritarren kasuan: Estatuko lurraldean (edo Europar Batasunean) legez gutxienez 5 urtez bizitzearen egiaztagiria, horietatik bi behintzat eskaera aurkeztu aurrekoak izanda.\nPrestazioaren eskubideari edo zenbatekoari eragin diezaiokeen edozein aldaketa 30 eguneko gehieneko epean jakinarazi behar da, eta bereziki onuradunaren edo zaintzailearen edozein helbide edo errolda aldaketa.\nOrdainketa mendekotasuna duen pertsonak eskaeran adierazten duen kontuan hilabetea bukatutakoan egingo da. Eskatzaileak aipatutako kontuaren titularra izan beharko du.\nAzkenik, gizarte babeseko sistema publikoan ezarrita dagoen izaera eta xede berdintsuko beste prestazioren bat jasotzen bada, haren zenbatekoa ere kendu egingo da, bereziki hauek: 1.- Erabateko ezintasun iraunkorreko pentsioaren baliaezintasun handiaren osagarria. 2.- Norberaren kargura 18 urtetik gora eta %75 edo gehiagoko desgaitasuna duten seme-alabengatik ematen den diru-kopurua. 3.- Beste norbaiten beharragatik ematen den baliaezintasuneko kotizatu gabeko pentsioaren osagarria. 4.- Beste norbaiten laguntza beharragatik emandako subsidioa, minusbaliatuak gizarteratzeari buruzko legekoa.


Argitaratze data: 2015-06-16 Kategoria: Kategoria gabea\nEkainaren 15ean hasi da Udako lehenengo Ikastaro trinkoa. Bilbon emongo dira eskolak hurrengo aste bietan, goiz eta arrasti astegunetan, eta goizez zapatuetan.\nIkasle gehienak gazteak dira eta EGA titulua eskuratzeko helburuagaz dabilz. Izan be, uztailean Labayrun bertan eukiko dabe aukerea titulua aterateko azterketa egiteko.\nIkastaro hori amaitu eta jarraian, hilaren 29an, hasiko da hamabost eguneko beste ikastaro trinko bat.\nHonezkero berrogeta sei urte daroaz Labayru Fundazioak udako ikastaroak egiten urte baten be hutsik egin barik. Lekua, ikasleak, programak… asko aldatu dira urteotan, jakina; baina euskerea lantzea eten barik landu izan dau Fundazioak era askotara gainera, tartean dala irakaskuntza.\nAntonio Lafuente eta Antonio Rodríguez de las Heras Labayru Fundazioan\n2015-06-15 Hurrengo artikulua


Merkataritza eta ostalaritza elkarteak bildu egingo dira jarduera desberdinekin Eskubaloiko B. M. Erregina Kopa ospakizunera Barakaldon - Inguralde\nMerkataritza eta ostalaritza elkarteak bildu egingo dira jarduera desberdinekin Eskubaloiko B. M. Erregina Kopa ospakizunera Barakaldon\nApirilaren 26an, 27an eta 28an Lasesarre Kiroldegian Eskubaloiko B. M. XL Erregina Koparen azken fasea ospatuko da, non 8 taldeek koparengatik lehiatuko dira. Koltsultatu hemen partiduen ordutegiak.\nTokiko merkataritza eta ostalaritza elkarteak ekitaldi honen ospakizunera bildu egingo dira gure udalerrian eta kirol jaialdi honetan hainbat jarduerekin parte hartuko dute hiria animatzeko eta babesa emateko talde anfitrioiari, Zubileta Evolution Zuazo.\nABK elkarteak eta San Bizente ostalaritza elkarteak establezimenduei (bazkide direnei eta ez direnei) askotariko merchandising-a proposatu diete ekitaldia beren lokaletatik ere ikustarazteko; gainera, horiek erosteko aukera egongo da eta bezeroentzako erosketa txartelak zozkatuko dira.\nInformazio gehiago Kanpainaren aurkezpena\nBere aldetik, ACE Barakaldo elkarteak eta Baraka Hosteleria Berria elkarteak sarrerak eta Zuazoko jokalariek sinatutako baloiak zozkatuko dituzte beren sare sozialetatik, non gure taldeari emandako babes bideo bat hedatu nahi duten.\n26an eta 27an Zaballa kalean DJ batek girotuko ditu arratsaldeak eta hiri erdialdean batukada eta trikitrixa izango dira.\nGainera, establezimenduei Zuazo babesteko gonbita egiten zaie beren erakusleihoak gorriz eta beltzez jantzita, taldearen koloreak.\nParte hartzearen oinarriak


mahai zerbita enea écru\nHasierako orriaMahaia Musuzapi leuna mahai zerbita enea écru\nEzagutu gure Enea arruntak diren eskuoihalak. Ez da ezer baino errazagoa den mahai zerbita bat, mahai bat dotorezia eta arintasuna ekartzeko. Lotzeko modukoa, Enea Ecru mahai zerbita zure mahai estalkia apainduta eta modernotasuna ditu. Kolore neutroari esker, mahai-zapiak aldatu ahal izango dituzu zure desioen arabera.\nEnea Ecru napkinak mahai-zapi asko ditu primeran, baina gomendatzen dizugu Ustaritz Terracotta mahaiarekin konbinatzeko. Gure ehunak Oekotex ziurtagiria daukazu bilatzen ari zaren oihalaren kalitatea eskaintzeko.


koldo herritara(e)k. Orain dela 18 ordu. Oraindik ez dute erantzun.\nKarmen(e)k. Orain dela 19 ordu. Oraindik ez dute erantzun.